
२ :: डा. आनन्द जोशी 


लुपा: 
७ बिमल ताम्राकार 

डा. आनन्द जोशी कवि व हाइजिन खः । नेपालभाषाया आधुनिक 
काव्य धा: न्ह्याकूपिं कविपिं मध्ये वयूक: नं छम्ह खः । बासःद॑ न्ह्यः निसें 
मदिक्क वयकलं काव्य साधना याना भा:गु दु । वयूकलं मेमेपिं कविपिं 
स्वया: बिस्कं काव्य धाः न्ह्याका थःगु बिस्कं म्हसीका दयेका द्यूगु दु । आः 
तक वयूकःया न्यागू नेपालभाषा कविता मुना सफू विस्थापित जि - 'जि' 
मखु (११००), कोसल्बहं(१११३), आनन्द जोशीका कविताहरु (११२८), तज्याःगु 
फुजियामा : विद्रोहया छसः (११३३) व आनन्द जोशीया स्वतन्त्रता (११३४) 
पिदनेधुंकूगु दु । 

डा. आनन्द जोशीजुया निगूगु कविता मुना सफू कोशल्बहं 
ने.सं. १११३द॑य्‌ न्हापां पिदंगु खः । थौं नीप्यद॑य्‌ लिपा कृतः पिकाकपाखें 
निगूगु संस्करण पिथनाच्चना । खला नेपालभाषाया सफू मवं धाइ तर 
बुलुहुं बुलुहं सफू फुनावनी । बजारय्‌ न्यायेगु मदयावनी । सफू मा:पिंत 
अज्याःगु सफू ला लूँ थें मू वनी । थ्व कोशल्वहं नं आः बजारय्‌ न्यायेगु 
मन्त । उकि थुकिया निगूगु संस्करण पिथनाच्चना । 

खला, नेपालभाषाय्‌ छक: पिदनेधुंकूगु सफू निक: पिथनीगु 
धयागु तसक हे म्हो । दकले कविताया सफू ला निगूगु संस्करण पिदनी 
धयागु तसक आपुलु । कुत: पिकाकपाखें थ्वया न्ह्यः कवि योगेन्द्र 
प्रधानजुया छगू दिप : छगू लाश व हाबलासा व कवि पूर्ण वैद्यजुया सरासु 
निगूग॒ संस्करण पिथनेधुनागु खः। आः निगूग॒ संस्करण कथं कवि 
डा.आनन्द जोशीजुया श्रेष्ठ सिरपा: त्याकूगु कविता मुना सफू विस्थापित 
जि - 'जि’ मखु व कोसल्बहं निग सफू पिदनाच्वन । थ्व नेपालभाषा 
साहित्य ख्यलय्‌ लसताया खँ खः । 

कवि डा.आनन्द जोशीजु कृतः पिकाकयात कोशल्बहंया निगूगु 
संस्करण पिथनेगु स्वःता: बियादीगुलिं आपालं आपा सुभाय्‌ द्यछानाच्वना । 
जय नेपालभाषा ! ने.सं. ११३७ थिंलाथ्व यःमरि पुन्हि 





कोशल्बहं :: ३ 


त्रिवेणी साहित्य प्रकाशनया खँ 


त्रिवेणी साहित्य प्रकाशन नेपा:या राष्ट्रिय भाषायागु छगू मंकाः 
संस्था खः । थ्व प्रकाशनया मू आज्जु राष्ट्रिय भाषाया साहित्य पिथना 
हःपाः बिइगु खः । थ्व प्रकाशन च्वमिपिनिगु थःगु हे मंकाः संस्था खः । 


थ्व प्रकाशनया स्वपलाः कथं छिकपिनिगु न्ह्यःने ब्वये हये 
दुगुलिं जिमित साप लय्‌ता वयाच्वंगु दु । कोसल्बहं नेपालभाषा समकालिन 
कविता ख्यःया छगू दुग्यंगु पलाः खः । थुकिं झीगु काव्य ख्यलय्‌ छगू 
प्रवृत्ति किइफइ धयागु जिमित भलसा दु । 


नापं थ्व कविता संग्रह पिकायेत थःगु कविता बिया: गवाहालि 
यानादीम्ह कवि डा.आनन्द जोशीयात जिमिगु दुनुगलं निसें सुभाय्‌ दु । 
मुखावरण किया: ग्वाहालि यानादीपिं मयूजु रुबी जोशी व भाजु रिकि 
जोशीपिंत नं जिमिगु आपालं सुभाय्‌ दु । 

कविया थ:गु खं 

७ डा. आनन्द जोशी 

ई अनुसार न्ह्यागुं धारणाय, सिद्धान्तय्‌, मूल्यय्‌, मान्यताय्‌ व 
आधारय्‌ वइगु हिउपालं मनूतयगु म्वायेगु पहलय, बिचालय, दृष्टिकोणय्‌ 
व कार्यान्वयन यायेगु प्रयासय्‌ तक्क नं हिउपा: हया: जीवनयात प्रभावित 
याइगु स्वभाविक प्रक्रिया खः । भीगु कविता क्षेत्रय्‌ नं गाजलं दागु चाया 
प्रकाशन (ने. सं. १०८६दँ) निसें जीवनयात स्वयेगु तरिकाय्‌, विषयवस्तुया 
चयनय्‌, समसामयिक विम्बयात ब्वयेगु पनय, व्यवस्था तथा विकासया 
विभिन्न पक्षयात विश्लेषण यायेगु आधारय्‌ व कन्हेया दिशा ल्ययेगु 
पहलय्‌ विभिन्न रुपं परिवर्तन वःगु दु । फलस्वरुप थौंया कवितां (न्ह्‌ 
कविता, आधुनिक कविता, समसामयिक कविता) छगू अभियानया रुपय्‌ 
न्ह्याःवना न्हूगु धारणानापं न्हूगु मू तथा मान्यता स्थापना यायेत योगदान 
यात । भी गर्वित थौंया कवितां न्ह्याकूगु पला: व उपलब्धिप्रति । थ्व हे 
क्रमय्‌ जि नं न्हूगु धारणा सहित जीवन, लकस व विकासयात एकिकृतरुपं 
स्वयेगु कदम न्ह्याकाः, जि दुने दनावःगु अनुभूतियात जिं कविताय्‌ 
प्वंका, थन्याःगु कविताया मुना खः कोशल्बहं । थ्व सफुतिइ संलग्न 
कविताय्‌ न्हूगु बिचाः, न्ह॒गु धारणा व दर्शन विभिन्न दृष्टिकोणं विश्लेषण 
याना जिं ब्वया । थ्व सफूया निगूगु संस्करण नीस्वदँ लिपा सां पिहां 
वयेफुगु हे नं लयताया खँ खः । थ्व सफू दुनेया कवितां कय्च्यागु मू खँ 
खः - मनू संकीर्णताय्‌ मखु, विस्तृतताय्‌ म्वाइ, स्वतन्त्र जुयाः थःगु लँ 
पाखे अटल संकल्प, दृढ विश्वास नाप न्ह्यावनी । थौं नं नीस्वद॑ लिपा 
नं थ्व कोशल्बहंया कविता कोशल्बहं हे जुया अडिगरुपं स्थापित हे 
जुयाच्चंगु जिं तायेका, थ्व गर्वया ख खः । दकसिबे त:धंगु उपलव्धि जिं 
स्वये ख्वाःपाः तया मखु, गगल्स तया मखु, नग्न यथार्थ नाप म्वाये 
सयेका जिं, नग्न वास्तविकतायात भी न्ह्यःने थने हयेत साहस याना 
जिं। मिया अन्त्य ला साधारण जुइ हे फइमखु कविताय्‌ अभिव्यक्त 





कोशल्बहं :: ५ 


यानागु छुँ अंश : 
अरे, गर्व दु - कमसेकम जिन्दगी ला थौं - 
ल:यात लः ला धायेफत 
फय्‌यात फय्‌ ला धायेफत 
जःयात जः ला धायेफत 
मियात मि ला धायेफत 
न्हापाया संस्करणय्‌ सुयागु नं समीक्षात्मक च्वसु समावेश 
याये मखन, तर थ्व सस्करणय्‌ निम्ह नांजाःपिं समालोचक डा. केशवमान 
शाक्य व ध्रुव मधिकर्मीया समालोचना नं दुथ्याकागु दु । वयूकःपिन्त 
दुनुगलं निसें सृभाय दु । 
कोशल्बहंया निगूगु संस्करण पिकायेत प्रेरित याना जक मखु, थ्व 
अभियानयात मूर्तरुप बिइत जित: हौसला बियादीपिं डा.कुन्जनी जोशी, 
डा.रुवी जोशी, ई.रिकि जोशी, डा.शिशिर वाताजु व डा.मेरिन जोशीयात 
यक्व यक्व सुभाय दु । अथे हे थ्व सफूया प्रुफ स्वया: व प्रकाशनया 
लागि अमूल्य ई बियादीम्ह हाइजिन विमल ताम्राकार, कृत: पिकाकयात 
दुनुगलं निसें यक्व सुभाय्‌ दु । 


ने.सं. ११३७ थिंलागा ५ 





६ :: डा. आनन्द जोशी 





रोनन 


थःगु लँ थम्हं हे निर्माण याना 
नहया:वनेगु अभियान ज्चनाव:पिं 
जिमि छय रोनन व सोहनयात 
श्व सफ्‌ । 


आनन्द व कुन्जनी 

. ख्य: जुयाः म्वायेगुलि हे स्वतन्त्र जि / मन्‌ 
. जिन्दगी, नहूदें - छगू प्रतिक्रिया 


जि 


. ई - क्यानभास मखु, अयसां आस्थाया रंगं 


इला बीमाःगु थ्व ई ! 


. व्यर्थय्‌ सुना वनेगु ला मृत्यु लःया 
. ख्यूं, व ला अनिवार्य मखु म्वायेत, म्वानाबीत 


जि : छपा चित्र 


. थौंया कविता कृष्टल्वचं ग्रस्त रोगी मखु, बला ल: खः ... 
. स्थितिबोध 


फय्‌ स्वयं दूषित मखु 

ईया गतियात लिकुकेत स्वयेगु कुतः - व्यर्थ 

पःखाः थना / पःखाः जुया म्वायेगु लसताय्‌ “जि” मदु 
न्हदँ लः जुयाः न्ह्यानाबिइ- जिन्दगीया गंगु बँड 
अनुभवया लिच्वः - जिन्दगीया यात्राय्‌ 

चेतनाया लःया हत्या सुनानं याये फइमखु 

जि ब्यस्त थौं - पंग: दकव चिइकेगु अभियानय्‌ 
ह्यूपा:या प्रतिक्षा 

सत्यया उद्घाटन 

वसन्त : आस्था जुयाः म्वाइ 

ख्युं बुझकेगु षडयन्त्र व जिगु विश्वास 

बिस्कं 

जि : स्वनिगः आः स्वतन्त्रतानाप म्वाये जि ... 
मिया अन्त्य ला साधारण जुइ हे फइ मखु 

लागा ध्वस्त याना न्ह्याःवंगु पला: : स्वंगःगु मिखा 

७ समालोचकपिनिगु मिखाय्‌ कोशल्वहं' 


१. आनन्द जोशीया कविता विविध प्रतीकवादया... डा. केशवमान शाक्य 

७ कवि आनन्द जोशीया काव्य बारे समालोचकपिनिगु धापू 
७ डा. आनन्द जोशीया 'थौंया कविता' सम्बन्धय्‌ थःगु धारणा व दर्शन 

कोशल्वहं 








कोशल्बहं :: ११ 


ख्य: जुया: म्वायेगुलि हे 
स्वतन्त्र जि / मनू 


सुरक्षित यायेगु दृष्टिकोण 
छं स्थापित यानाच्वन - छगू स्वरुप : पःखाः 
पःखाः न्ह्याक्व हे तजाःसां 
बं ला कुने मफु सर्गःयात थःगु हे परिधि दुने 
पःखाः न्ह्याको हे कुहांवनाः दंसां 
बं ला थःगु याना कायेमफु दुनेया दकव फुक्क बँ 
खःला, पःखाः मात्र थनातःगु भेनेष्टा 
न्ट्याम्हं दुहां वयेफु / न्ह्याम्हं पिहां वनेफु 
जग तलं गाःम्हुया वा तिंन्हुया 
दक्को अर्थय्‌ - 
पःखाः सुरक्षाया सशक्त कोश-ल्वहं मखु 
व ला छग्‌ ब्यूह 
गुगु दयेकी मनुखं 
थःत हे कुनेत संकीर्णता दुने 
ब्बलने न्ह्यः हे स्याना: विशालता 
(खः मनुखं ला मेपिलिसे स्वयाः 
यक्व बदला कयाच्चनी थः नापं हे !) 
1 





कोशल्वहं :: १३ 


सुरक्षाया दृष्टिं 

थतातःगु प:खा: ला: - 

पःखाः - लँ बुझ्काः वनाच्वंगु तुतितय्‌गु निम्ति 

चट्टान - आस्थाया मुहान जुया: न्ह्याःवनाच्वंगु खुसितयगु निम्ति 
पंगल: - सर्ग: जुयाः म्वायेत स्वयाच्वंगु जिन्दगीया पला:या निम्ति 
स्वीकार्य मखु जितः 

फगत लिरुथिरु जुइगु यात्रा : स्वतन्त्रता 

थम्हं हे बुइकागु ब्यूह दुने ! 

उकिं थुनाच्वना जिं व स्वरुप : व पःखाः 

अप्पा व चा द्वंचिना वनाच्वन 

गुँ जुयाः 

गुँ, हानं पःखाः 

गन कैद हानं जि 

हानं जिगु स्वतन्त्रता ! 

(खः, छकः चलः वनकि, 

हानं हानं चलः वनेगु हे भाग्य प्रत्येक वर्षातय्‌ ! ) 

पःखाः ला मनुखं 

बँय हे थनि / बँय्‌ हे थुनि 

गन अनतक हे सीमित खः धकाः 

पःखाः थनेगु क्रम / पःखाः थुनेगु क्रम 

व ला बुलुहुँ बुलुहुँ 

मन्‌ दुने बुयावं च्वन - षड़यन्त्रया कित जुयाः 

मनूया नुगः दुने ब्वलनावं च्वन - अनास्थाया ग्व:फय्‌ जुयाः 
मन्या न्ह्यपु दुने ध्वगिनावं च्वन - लाइमखुगु घाः जुयाः 
अहो, अस्वीकार हे याये मफुत थ्व क्रमयात 

न अन्त्य हे यायेफत 

भीपिं ला अभ्यस्त 

फगत मायबिलि थें 

धलिंया परिधिइ लिरुथिरु जुइत जक 
ट्यूपाः पाखें यक्व यक्व तापाक ! 


पःखाः थनेगु ... ... 

पःखाः थुनेगु 70 

क्रमनाप स्वत्तुस्वका: थःत 

अर्थ मालेत स्वयेमते 

विकासया पला:या / स्वतन्त्रताया 
बरु, प्रमाणित यानाच्वन 

थौं तक्कया यात्राया अनुभवं - 
सूर्यया जः ला अन हे सम्पूर्ण रुपं त्वइ 
गन छुं नं पंग: मदु 


गन ख्य: दु 
ख्यः जुयाः म्वायेगुलिइ हे स्वतन्त्र जि 
मन्‌ ! 


1 

जिन्दगी, न्हूद॑ - छगू प्रतिक्रिया 


प्रत्येक दँय्‌ न्हूदँँ वइ - थ्व निश्चय खः 

थुगुसि नं नहूदँ वःगु दु 

आस्थाया नील: ज्वना: चेतनाया ल्हाः नाप 

छु छं अनुभव याना ला - वया स्पर्श / वं छ्वाकगु ल: ? 
न्हूदँया नामय्‌ दँ दें पतिकं 

थःत पुज्यानाः म्वानाच्चनागु दसु लुइकाच्चना 

(सासः ल्हायेगु हे म्वायेगु परिभाषा खःसा !) 

आर्थिक बुटं वर्तमानयात न्हुइका:, अपाङ्ग कन्हे बुइकाच्चन 
जःयात ख्युंया ल्हाःतं प्वःचिके बिया ततःमतः क्यनाच्चन लँय्‌ 
थ्व दक्वया लिच्च: छगू गाः, गुगु बुल / ब्वलन 

मन्‌ / जिन्दगी व न्हदँ दथुइ झन - भन व गा: तब्या जुयावन 
थुगुसिया न्हूदँय्‌ 

व गा: झन तब्या जुल / तःगाः नं जुल 
थुगुसि ताल्जु व धकं त्यला बिल जिन्दगीयात 
'महंगी' न्हूगु कीर्तिमान तल आर्थिक इतिहासय्‌ 
तुयुम्ह बखुंचिया पपुती बारा चिना: ब्वयेकेत स्वल 
विश्व इतिहासय्‌ ! 

जि : थौंया कवि 

प्रत्येक दँय्‌ तां दयेकेत तत्पर 

मन्‌ / जिन्दगी व न्हूदैयात स्वायेत 

दँ दँ फुका: दयेकागु तां 

थुगुसि चीहाकः जुयाबिल / कृतं हे वन 

थ्व यथार्थ खः थूपिनिगु लागि / जिगु लागि 
(अहो ! थ्व यथार्थया मिं गपाय्‌ सक पूगु जितः 
थुगुसिया न्हदँय !) 

जि 


खुसि पुखू मखु 

पःखाः दना / लिकुका कुनेत स्वःसां 

खुसि पुख्‌ जुइफइ मखु 

(गति खः खुसिया जिन्दगी) 

पःखाः तछयाना: / न्ह्याइ खुसि 

न्ह्यानाबिइ खुसि - थःगु प्रवाह नाप । 

ख्युं म्वानाच्वंगु क्वथाय्‌ 

गुबले जलं दुस्वःवइ 

दुस्वः वयाः थःत प्वंकिइ 

ख्यं चिला: सुप्यूवनी ध्याकूनय्‌ 

उकि, मनया इतिहास च्वयाच्चंपिं अन्वेषकत ! 
घोषणा यायेत स्वये मते -- 

आक्वारियूमया सीमित लागा दुने म्वायेमाःगु जिन्दगी, 
छ्वयेका ब्यूगु बस्ति / व बस्तिया जीवन, 
खतं नया वनाच्वंगु ज्याभः, 

स्वीचया संकेतय्‌ यिरुथिरु जुइमा:गु यन्त्र, 

गना वनाच्वंगु पुखूया शून्यता 
जि / मन्‌ धकाः 


सिमा (मन्‌) गुगु गन बुल 

अन ब्वलनी / झ्वाम्म थ्वाक: चिनी 

अन हे च्वंगु चाय स्थापित याइ वं थःत 

अन हे च्वंगु लः, फय्‌, जः नापं म्वानाः 

हःत पिज्वइ - अस्तित्वया न्ह्यसःया लिसः जुयाः 
खः, जि ल्बहं दने चुलि हवःगु पुसां 

बुया वयाच्वंगु / ब्वलनाच्चंगु छमा सिमा 

स्थापित यायेत स्वयाच्चन बं थःत 

ल्बहतं त्यलातःगु चाय्‌ 

तछ्याना यंकाच्वन ल्वहं / चुंचुं थला यंकाच्वन ल्बहं 
वया हां ! 

ल्वहं बल्लाःम्ह मखु सिमाया हा सिबे 

पःखाः बल्लाःम्ह मखु सिमाया हा सिबे 

(च्वामुसे च्वंगु बल्लाःगु ज्याभः हा स्वयाः मेगु मद्‌ !) 
उकिं, छिमिसं खनी कन्हय्‌ - 

ल्वहं चुं चं थलाः 

चाय्‌ - व सिमां स्थापित याना त्वःतूगु थःत 
स्थापित यानाः छ्यं तस्वाक्‌गु । 


1 

ड -क्यानभास मखु. 
अयसां आस्थाया रंगं इला बीमा गु थ्व ई! 


१. 


यद्यपि न्ह्यागु बस्तुया नं 

थःगु हे रंग दु / आकार दु / आकृति दु / दुसां 

फय्‌ / ई ला रंगहीन 

फय / जः/ लः / ई ला आकारहीन / आकृतिहीन 
1 

क्यानभास मखु ई 

अयसां रंग ला 

छं / जिं / भीसं हे इलाच्वना ई छपातं ! 

ल्बहं / चा / सिँ मखु ई 

अयसां विभिन्न आकार / अल्याख आकृति ला 

छं/ जिं / भीसं हे बिया च्वना ईयात ! 


2. 


आः सु नं मस्त खालि प्वाथं स्कूलय्‌ वने मालिमखुत 

आः सुया नं छेंया पौ वर्षाबलय्‌ कतुं वइ मखुत 

आः सु नं वासः याये मफयेका सी मखुत 

आः म्वायेगु बाध्यताय्‌ सु नं ल्यासें थःत मिड मालिमखुत 

आः सुनानं स्वइतं ख्युंया पंजलय्‌ कुनिमखुत धयागु 

विश्वास नाप 

ब विश्वास सर्गः थें ब्वलंकाः 

प्रगतिया त्वाथः दयेकाः न्ह्याःवनाच्वना धयागु आभास बुइकाः 

ई छपातं तुयुगु रंगं इलेत स्वस्वं हे 
भीसं इलेधुन गुलि युगनिसें 
अझ नं इलाच्वना 
ई छपात - 
हाकुगु रंग 
(अनास्था म्वानाच्वंगु युगया रंग, 
थ्वय्‌ मफया: न्यला: वनाच्वंगु सःया रंग, 
कोर्दा दायेका: अभ नं ल्वहं, चा ल्ह्ययेत बाध्यपिं - 
दासतयगु अभिशप्त जिन्दगीया रंग, 
चुना दामय्‌ थःगु वर्तमान मिया: - 
जिन्दगीयात लुत्तुलुया जुइत बाध्यपिं जिन्दगीया रंग, 
युद्धं बुइका: ब्वलंकाच्वंगु 
अनिकालया रंग, 
स्वायेगु बाध्यताय्‌ ब्वलने न्ह्यो हे भविष्यया हा ध्यना 
आत्मसमर्पण यायेमा:म्ह कारिन्दाया वर्तमानया रंग 
कर) 
1 
स्वक्व पतिकं 
न्हूगु दिशा न्ह्यःने खने दःवइगु 
न्ह्गु कूलां खने दया वइगु 
न्ह आयाम बुया बिइगु आकार / आकृति दयेकेत 
प्रयास यायां हे 
ईयात 
बियाच्चना - 
अनास्था म्वानाच्वंगु कुरुप आकार / आकृति 
पशुत्व ब्वलनाच्चंगु आकृति, 

छपे छजुइ कयकुना वनाच्वंगु जिन्दगीया आकृति, 

च्वापुं त्वपुया यंका च्वंगु शहरया आकृति 

बेश्या जुइत बाध्य याःसां छुँ धाये मफुम्ह ल्यासेया आकृति 
यन्त्रै त्यला यंकाच्वंगु जिन्दगीया आकृति 

ल्वचं ग्रस्त युगया आकार 

ई ला फगत विस्थापिततयगु आकार / आकृतिया 

जंगल जुया वनाच्वन 

संग्रहालय जुया वनाच्वन ! 


३. 


साधुया ख्वा:पा: पुया जुइम्ह भौ हे 
छुँतयूत लँ क्यनीम्ह पथ-प्रदर्शकया अर्थ 
ईयात हाक्‌गु रंग इलेगु कृतः ! 

1 
गिद्ध हे झंग:तय सुरक्षाया ठेकेदारया अर्थ 
ईयात हाक्‌गु रंग इलेगु कृतः ! 

1 
न्याखु-ब्वह हे न्यातय्‌ संरक्षकया अर्थ 
ईयात हाक्‌गु रंग इलेगु कुतः ! 

(1 
युद्ध हे सभ्य जूगुया दसिया अर्थ 
ईयात क्रुप आकार बिइगु कृतः ! 

1 
परम्परागत ध्वगीधुंकगु म्‌ हे 
चेतनां थनाह:गु अभियान लनेगु ताल्जुया अर्थ 

ईयात कुरुप आकृत बिइगु कृतः ! 

षड़यन्त्रया चक्रब्यूह ग्वया: मनुखं मन्यात क्‌नेत स्वयेग हे 
म्वायेगु बःया अर्थ 

ईयात कुरुप आकृत बिइगु कृतः ! 

पांग्रा मदुगु मोटर घ्वाना: न्ह्या:वनाच्चंगु आभाष यायेगु हे 
विकासया न्ह्याःवनाच्चंगु यात्राया अर्थ 

ईयात कुरुप आकृत बिइगु कृतः ! 

संल्ह्यात मृत्यु उपहार बियाः 

संल्ह्‌ ब्वलंकेत सा: हवलाच्वना धायेगुया अर्थ 

ईयात कुरुप आकृत बिइगु कृतः ! 


8. 
गिद्ध नयाः हे च्वन स्वंगःगु मिखा 
भ्वं दुने कयूकूना हे च्वन की दुनेया विशालता 
ड्रम ग्वारातुइका च्चंम्ह मचा ड्रमं त्यला: सिना हे च्वन 
अल्याख हि भ्यागु क्रस अझ नं दनी 
प्वाथय्‌ दुने कयकुनाः म्वानाच्वंम्ह मचा थें - 
कयकुना: म्वाना हे च्वन जिन्दगी 
उकि ई छपातं इलाच्वंगु हाकुगु रंग 
यथार्थ खः / यथार्थया किपा खः 
यथार्थया बाखं खः धाइपिं दु ! 
अल्याख आशंका / षडयन्त्र / न्ह्यसः 

की थें आलउल सनाच्वंगु इतिहासं 
बलात्कार याका: नं गुपचुप ई 
उकिं, ई दिशा संकेत याइगु ल्हाः मखु / तृति मखु 
न्ह्यलं ब्वानाच्चंगु जिन्दगीयात थनेफुगु सः मखु 
धाइपिं नं दु ! 
परम्पराया लासय्‌ म्वानाच्वंपिं संक्रामक कीतयसं 
आक्रमण याना हे च्वन जिन्दगीया अभियानयात 
उकि, ई रोग-निरोधक वासः मखु 
संजीवनी बुटी मखु 
मलम मखु धाइपिं नं दु ! 
युद्धया बूटं जिन्दगीयात न्हुया यंकाच्चंगु खंसां 
ई गुपचुप / गुपचुप ई 
उकिं, ई विरोध यायेफुम्ह खुसि मखु 
सिमाया हा मखु 
छुं खयानं छुं मखु धाइपिं नं दु ! 
५,०३2 

1 
थथे हाकुगु रंग इला ई छपातं 
कुरुप आकार / आकूति बिया ई यात 
मिखाय्‌ कापतं चिनाः 
मूल्यांकन यानाच्वन ईया ! 

प्‌. 
प्रत्येक ई- 
ल: जुइमा:/ लः जुइ मफुत 

कूलां जुइमा: / कूलां जुड मफृत 

वसन्त जुइमा: / वसन्त जुड मफुत 

जः जुइमाः / जः जुइ मफुत 

सुथ जुइमा: / सुथ जुइ मफुत 

खः हाकुगु रंग इला ब्यूगु ई - 

सर्प जुया: हिना यंकाच्वन जिन्दगीया अभियानयात 
खसु जुयाः त्वपुया यंकाच्चन आस्थाया बँयात 

च्वापु जुयाः ख्वाउँका यंकाच्चन विश्वासया शहरयात ! 
कुरुप आकार / आकृति - 

पःखाः जुयाः दंवयाच्चन विकासया तृति न्ह्यःने 
हाकु-सुपाँय जुयाः त्वपुया यंकाच्चन न्हुगु आयामया सर्गःयात 
“ट्याइक” जुया: न्ह्या:वनाच्चन न्हूगु लँ लुइका: म्वायेत स्वयाच्चंगु बस्तिइ ! 
अहो, गुलि युग तक 

म्वाये 

फगत कंभा: कंभा: जक बुइका 

कंझाः हे पःखाः जुइकाः 

थौंया लँय्‌ 

कन्हय्‌या लँय्‌ ! 

अव RESIS 

ई- 

गनेधुंकूगु / गतिहीन जुइधुंक्‌गु खुसि मखु 

बाझः जूगु / छुं बुइके मफयेधुंकगु बँ मखु 

बुँ दनि अझ नं 

बँया चा मसीनि अझ नं 

पुसा ब्वलंकेगु शक्ति दनि अझ नं 

उकि आः 

अनास्थाया रंगं मखु 

आस्थाया रंगं इलेत स्वया जिं ई छपातं ! 
कुरुप आकार / आकृति मखु 

आस्थाया आकार / आकृति बिइत स्वया जिं ईयात 
थ्व दक्वया छग्‌ जक अर्थ 

“जि' सर्गः थें चकनेत स्वयाः 

“जि' खुसि थें न्ह्यायेत स्वया: 

'जि' सः थें थ्वयेत स्वया: 

आः, विशवासया 

थ्व क्‌तलं 

छगू न्हूणु दिशा बुझ / ब्वलनिइ 

सुनानं पनेत स्वःसां ! 

व्यर्थय्‌ सुना वनेगु ला मृत्यु लःया 


व्यर्थय्‌ सुना बनेगु ला मृत्यु लःया 
गुबले अथें सुना वनेत बाध्य याइ ल:यात 
अस्वीकार याइ सुइत वं 
सरेसरे जया व थासं ! 
1 
ल: मदुगु खुसि खुसि खया नं खुसि मखु 
व ला फिसः ! 
फगत फिसः स्वयाः 
लःया मुहान हे सुइधुंकल धकाः 
मूल्यांकन याना दिशाहीन यायेत स्वये मते - 
आस्थाया तुतामं चुया न्ह्या:वनाच्वंगु जिन्दगीतय्‌त 
ख्युंयात न्हुया न्ह्याःवनाच्चंगु ज:या तुतितय्‌त 
थुइकि छं - 
मुहान 
स्वीचया संकेतय्‌ दिइगु यन्त्र मखु 
मुहान : गतिया श्रोत 
व गबलें सुइमखु 
पत्या: मजूसा मुहानय्‌ वना स्वः हुँ 
लः दु अन / गति दु अन / 'जि' दु अन 
1 
मुहानं पिहां वःगु लः 
बँड यंकातल यक्व धः दयेका 

बुँया चाय्‌ थः सुना वंसां 

चिल्लाय्‌ दंगु मदु लः / हीमी चाःगु मदु लः 

बरु गर्वित लः - 

थःगु बलिदानय्‌ 

जिन्दगीत सर्ग: थें चक्कनाः म्वाना बिइगु विश्वासय्‌ 
छायकि - 

इतिहास साक्षी दु 

शहिदतय्‌गु बलिदानं हे 

तुंथिया घेरां पिहां वयाः 

सर्गः थें चक्कनाः म्वाये खंगु दु जिन्दगी । 


1 

ख्यु 
व ला अनिवार्य मखु म्वायेत, म्वानाबीत 


ख्युं 
(कुण्ठा / सन्त्रास / निर्वासन / मृत्यु ।) 
1 
संल्हुयात, सुथयात 
वर्तमान नाप न्ह्या:वनेत्यंगु तुतियात 
ब्वलने न्ह्यः हे चुंचुं थला नं 
हानं दनावइ धका: ग्यानाः 
ख्युं नं त्वपुया: तालं ग्वयाच्वंम्ह छ 
ख्युं हे सुरक्षाया कवच भापिया म्वानाच्वंम्ह छ 
(जिमि बाज्या) 
1 
ई नाप आभास जुयाच्वनी 
खुसिया गति नाप परिवर्तन बुइका वनाच्वन छं 
धर्मशास्त्र दुनेया उपदेश न्यंका: मोक्षया लॅ क्यनाच्वन छं 
संस्कारया नँवःगु लं त्वःता म्वायेगु स्यनाच्वन छं 
युद्धया विरोधय्‌ ल्हाः ल्ह्वनाच्वन छं 
इतिहासया हाक्‌गु यथार्थया रंग - 
जिन्दगीया ख्वालय्‌ पानाच्वंगु ल्हा:यात पनाच्वन छं 
तर, जिं स्यु 
छंला- 
खुसियात पना: गतिया हत्या याना: ध्वगिनाच्वन परिवर्तन जिन्दगी, 
धर्मशास्त्रया न्हयुबि जुइधुंकगु उपदेश न्यंकाः 

ख्वाँय्‌ याना: यंकाच्वन न्हायपं, 
संस्कारया सि पाँय्‌-पाँय्‌ दायेधुंक्गु लं फिका: 
अशक्त याना: यंकाच्वन जिन्दगी, 
ख्यूं अनिवार्य खः म्वायेत धकाः ख्युं बुइका 
मृत्यु उत्सव न्यायेकाच्वन थः थः ल्वाकाः, 
इतिहासया हाकुगु रंग जिन्दगीया ख्वालय्‌ इला: 
बुइका वनाच्वन म्हमस्यूगु हुल ! 
1 
खः छ असमर्थ - 
म्हिचाय्‌ सलाई दया: नं सलाई किया ख्युंया हत्या यायेत 
न्ह्यपुया चुक्‌ चायेका: दिशा संकेत यायेत 
वनेगु लँ यक्व दया: नं तुति न्ह्याका लँ क्यनेत ! 
उकिं, ग्वंग:या प्रत्येक सः युद्धया घोषणा छंगु निम्ति 
न्हगु अभियान ज्वना: न्ह्या:वंगु तुति भ्वखाय्‌ छंगु निम्ति 
छं ग्वयाच्वंगु चक्रब्यूहया निम्ति 
जः 
छगू ग्यानापुगु चुनौति ! 
1 
च्यानाच्वंगु लालटेन स्याना: 
छं इनाच्वन ख्युं जिन्दगीतय्‌त ! 
ख्यं सिमां जुया ब्वलना: झ्वाम्म थ्वाक: चिना वनाच्वन 
व सिमां कचाय्‌ यखानाच्वन जिन्दगीतय्‌गु वर्तमान ! 
ख्युं ट्याडूक जुया: न्ह्याः:वनाच्वन बस्तिइ 
व ट्याङक त्यला: यंकाच्वन म्वायेत स्वयाच्वंगु जिन्दगीया आस्था ! 
ख्यूं सिपाहीया बुट जुयाः पला: न्ह्याकाच्वन 
व बुटं न्हुयाः यंकाच्वन न्ह्याःवनेत्यंगु जिन्दगीया तुति ! 

अहो, प्रत्येक विद्रोह बाफ याना: थर्मस दुने जक सीमित याये धयागु 
थ्व गन्याःग॒ कृत: छंगु ! 
जिन्दगी खतं नयाच्वंगु चक्क्‌ थें यायेफु धयागु 
थ्व गन्याःगु विश्वास छंगु ! 
1 
जिं थुइधुंकगु दु - 
छ खुसिया मुहान मखु 
छ आस्था बुइका बीम्ह न्ह आयाम मखु 
छ संल्हु ज्वनावःगु गति मखु 
छ ला फगत ख्यं 
ख्यं बुइकाच्वंम्ह ख्युं ! 
उकिं छंगु प्रत्येक कुतलय्‌ मृत्यु बुया वयाच्चन 
छंगु प्रत्येक षडयन्त्रय्‌ मृत्यु नं जिन्दगीयात त्वपुयाच्वन 
तर, अनास्थाया हूलयात चिडका: आस्था बुइकेत स्वयाच्चनाम्ह जि 
मृत्युया चक्रव्यूह त्वाथथं जिन्दगी न्ह्याका च्वनाम्ह जि 
जिं ख्युंया हत्या याना 
खः छं स्याना ब्यूगु लालटेन च्याकाः जः हवलाबिया - 
जः नाप म्वायेगु इच्छा 
स्वांमाया हा हा थें, हः हः थें, कचा कचा थें 
इलल बुइकाच्चंपिं जिन्दगीतयत ! 
अझ नं छं जिगु न्हायपनय्‌ म्हतु दिका धयाच्चन - 
'लालटेन स्याना ब्यु 
भी ला खिउँइ म्वायेत बयापिं ............... 
ख्युं तुति खः, वया गति दु, वयात आस्था ......... | 
जिं थुइधृंकल छंगु षडयन्त्र 
ख्युंया दुने हानं जिन्दगीयात कुनेगु कुतः 

थ्व जुइफइ मखु आ: 
आ: व्यर्थ - वर्तमानयात कुतालय्‌ ग्वारा तुइकाः 
म्वाः म्वाकं सिथं यंकेगु षडयन्त्र ! 
व्यर्थ - स्वचालित घडिया सुइजयात छथाय हे दिका तयेत स्वयेगु 
कतः ! 
1 
थ्व जलय्‌, थ्व जः नाप 
आ: जिन्दगीत दनी । 
न्ह्याकि जिन्दगी थःगु तुति 
चक्रब्यूह दक्व त्वाथ: ला 
दयेकि : आः जिन्दगी 
थःगु हे योजना नाप थःगु हे विश्व 
थःगु हे अभियान नाप न्हूगु लँ 
थःगु हे ल्हाःतं वसन्त न्हिलाच्चंगु क्यब 
गन थःगु हे सर्गः खनी मनुखं, 
जिन्दगीं । 

शौया कविता कृष्टल्वचं ग्रस्त रोगी मखु 
वलाल: ख: / फय ख: / ज: खः 
अर्थात्‌ व ला जिन्दगी ख: 


१. प्रत्येक सुथ 
खसु चिडका बिइफुम्ह सूर्य मखु 
प्रत्येक कृतः 
आस्था बुइका बिइफुगु यात्रा मखु 
प्रत्येक सः 
मूर्च्छित ल्हाः तुतितयूत थना: बिइफुगु गं मखु धयागु 
भ्रम म्वाकाः थः दुने 
गुफानिसें अन्तरिक्ष तक्कया 
त्वाथः गयाः वना च्वनागु नामय्‌ 
ब्यस्त विश्वया मन्‌ 
ब्यस्त छ - 
हानं पःखाः थनाः 
पःखाःया घेरा दुने हे सर्ग:यात सीमित यायेत 
हानं लँय्‌ गाः म्हुयाः 

गाःया परिधि दुने हे भविष्ययात ल्हानाः च्वनेत 
हानं यन्त्र दयेकाः 
यन्त्रया बूटं इच्छायात न्हुइका च्वनेत ! 
उकिं, पासा ! 
गय्‌ स्वीकार याये जिं - 
छ ल्हाः 
लॅ कयना बिइगु लहा: धकाः ! 
छलः 
ल्बहंयात चुंचुं थला: न्ट्या:वनीगु लः धकाः ! 
छ फय्‌ 
सासः कना: सिइत्यंगु जिन्दगीतयगु म्वायेगु बः फय्‌ धकाः ! 
छ जः 
ख्युंया धकिंयात खुना: जः हवलाबिइगु जः धकाः ! 
खः, छ ला बिस्युं वनाच्चन 
लः 
फ्य्‌ 
जः 
जिन्दगी पाखे ! 
अर्थात्‌ 
थौंया कविता कृष्टल्वचं ग्रस्त रोगी भाःपियाः 
बिस्युं वनाच्चन छ 
वया ल्हाःतं उसिंउसिं यानाबिइ धकाः ग्यानाः ! 
बिस्युं वनाः / सुरक्षित तायेकाच्चन छं 
थम्हं हे दंगु पःखाः दुने 
थम्हं हे खंगु गाः दुने 
थम्हं हे ग्वःगु ब्यूह दुने 

तर थ्व ई ला- 

थौंया कविताय्‌ म्वानाच्वंगु जिन्दगीतयूत थुइकेमा:गु ई ! 
थौंया कविता नाप 

जिन्दगी यात्रा न्ह्याकेमा:गु ई ! 


. “जि म्वायेत वयाम्ह 

जितः म्वाये ब्यु ... ... 

जि सूर्य खः, जितः त्वये ब्यु 

जि सर्गः खः, जितः चकने ब्यु 

जि ई खः, जितः न्ह्याःवने ब्यु ... ...” 

धकाः: हालाच्वंम्ह बेवारिसम्ह मचाया इनाप - थौंया कविता ! 
| 

तसिं नं बँ दकव थःगु हे याना का:गुलिं 

विवश जयाः / न्यायया लागि 

लुखा घाराघारा यानाच्च॑म्ह ज्यापुया ल्हा: - थौंया कविता ! 
| 

न्ह्याबलें बलात्कार याका: म्वायेत बाध्यम्ह ल्यासे 

व ल्यासेया नुगः दुने च्यानाच्चंगु मि - थौंया कविता ! 
| 

न्हिच्छि थःत मिया: नं 

छपे, छजु चुलाके मफुम्ह 

क्लर्क / ज्यामि / भरिया / कुल्लिया 

अस्तित्वया न्ह्यसः - थौंया कविता ! 
| 

पःखाः दताः 

गतिया हत्या याना 

लिकुंकेत स्वःगु कृतःया 

विरोध यानाच्चंगु खुसिया प्रवाह - थौंया कविता ! 
युद्धया मिं छ्वयाच्चंगु बस्ति 

व बस्तिया चिच्चायदंगु सः - थौंया कविता ! 
अणुबमया बिषं 

फिस: जूगु हिरोसिमाया / नागासाकिया 

वाउँगु जीवन स्वयेगु इच्छा - थौंया कविता ! 
परम्पराया जालय्‌ लानाच्वंम्ह न्या : विधवा 

व विधवाया न्ह्यसः जुयाः दनाच्वंगु भबिष्य - थौंया कविता ! 
सभ्य जूगु इतिहासनाप 

ब्बलना वनाच्वंगु ख्यं 

व ख्युंयात चिडका: जः ह्वलेगु कुतः - थौंया कविता ! 
प्राकृतिक श्रोतया अनियन्त्रित उपयोगं 

चलः वंगु गुँयात 

संरक्षण यायेगु कृत: - थौंया कविता ! 


३. चिकु पुना: फलय्‌ सिनाच्वंम्ह मचा 
ल्वचं कय्‌काः फल्चाय्‌ सिनाच्चंम्ह मन्‌ खनाः 
च्वया ब्यूणु दु 
न्ह्यसःया चिं 
थौंया कवितां प्रगतिया सर्गतय्‌ ! 

प्यखेँ षडयन्त्रया खोर दयेका: 
नच्चाम्ह ल्यासेयात विवश याना बलात्कार या:बलय्‌ 
मानवतायात हे बलात्कार या:गु, महसूस याःगु दु वं ! 
जगाजग थःगु हे मिखा न्ह्यःने 
छग्‌ फलं मेगु फलय्‌ वनाच्वंम्ह ज्याथयात 
कारं क्यःबलय्‌ 
“मन्‌ नं हे दयेकगु यन्त्र 
मनूयात हे मृत्युदान बिइगु ज्याभः छाय्‌ ?” धकाः 
न्ह्यसः थंगु दु वं ! 
चुलि हवये न्ह्यः हे इच्छा दकव स्याना: 
रोबोट जुया: म्वानाच्वंपिं ल्यायम्हत खनाः 
“यन्त्र मन्‌ मखु 
मन्‌ यन्त्र जु फड मखु” धकाः 
उद्घोष नं याःगु दु वं ! 
छचाखेरं ख्युंया पःखाः दनाः 
पःखाः दुने हे सुरक्षित तायेकाः 
म्वायेमाःगु क्रमयात चफूनाः 
म्वायेत स्वःगु दु वं 
जः बुइकाः 
जः ब्वलंकाः 
जः नाप 
जिन्दगीतयत । 
थ्व दक्वया अर्थ - 
वनेमाःगु लँ क्यनाच्चंगु ल्हाः खः व - 
लँ ंका: न्ह्याःवनाच्चंगु तुतितयगु निम्ति, 
वासः खः व - 

सुनानं लायेके मफुगु ल्वय्‌ घाना: म्वानाच्वंगु जिन्दगीतय्‌गु निम्ति, 
चेतनाया फय खः व - 

यन्त्रं पिहां बःगु कूँ घुतुका म्वानाच्वंगु जीवनतय॒गु निम्ति, 
आस्थाया मुहान खः व - 

अनास्थाया नॅगवारा ककुइ घाना: 

अभिशप्त उपलब्धि बुइकाच्वंपिनिगु निम्ति ! 

अर्थात्‌ 


शौंया कविता : जिन्दगी 
शौंया कविता : बुद्धि 
शौंया कविता : चेतना 
शौंया कविता : सवंग :गु मिखा 
४. पासा ! 
थौंया कविता 
ख्यं मखु / पःखाः मखु / ल्वहं मखु 
हत्या यायेगु ज्याभः मखु 
कुष्टल्वचं ग्रस्त रोगी मखु 
थौंया कवितायात ला 
वाउँगु जीवन बुइकाः, ब्वलंकाः 
आस्था बुइकाबिइम्ह लः धायेफु, 
पंग: दकव चिडका: थःगु हे गति नाप न्ह्याःवनीगु लः धायेफु, 
जीवनतयत म्वायेगु बः बिइम्ह फय्‌ धायेफु 
ख्यं दकव नुनाः जः जुयाः म्वाइम्ह जः धायेफु 
तर, छ ला बिस्युं वनाच्वन थौंया कवितापाखें 
बिस्युं बँवं हे 

पःखाः दना: वनाच्वंम्ह छं 

(पःखाः ला खोर खः, थम्हं थःत कुनेगु !) 
लः बिना / फय्‌ बिना / जः बिना 
म्वायेत स्वयाच्चन छ 

(लः / फय्‌ / जः बिना 

म्वायेगु ला मृत्यु जिन्दगीया !) 

उकिं थम्हं दनागु पःखाः थम्हं हे थुनाः 
वा, यात्राया थौंया कविता नाप 

लः जुयाः म्वायेत 

फय्‌ जुयाः म्वायेत 

जः जुयाः म्वायेत 

जि : छपा चित्र 


आक्रमण ! 

कयेकगु अप्पां 

चर्के जुल न्हाय्‌क ! 

चुंचुं दल जि 

जिगु ख्वाः, जिगु अस्तित्व व न्हायकनय्‌ 
खः, म्हसिइके मफुत जिं 

जिगु सम्पूर्णता 

अहो, जि ला आ: फगत छपा: चित्र 
चुंचुं दंपिं थौंया मनूया 

थम्हं थःत हे म्हसीके मफुगु युगया ! 


1 

स्थितिबोध 


आज्जुइ थ्यंकेत 
दक्व फुक्क प्रवाह मुंका: / ब्वॉय्‌ वयाच्वंम्ह ल: ला 
लँय्‌ दना ब्यूगु पःखालय्‌ न्यानाः 
वाथावाथा कन / हि बा:बा: न्ह्यात अन 
(विकासया इतिहासय्‌ दकसिबे तःधंगु दुर्घटना थ्व !) 
खः, सुनानं उपचार यायेत अस्पतालय्‌ मयंक्‌ वयात 
सुनानं सःता महः डाक्टर 
मात्र जिन्दगीत छ्यं क्वछुका अन हे वन ! व ... ना... च्च ... न 
छुँ प्रतिक्रिया मदु / छुं च्यूताः मद्‌ 
दक्व गुपचुप / गुपचुप जिन्दगीत 
अहो ! थौं वया जिन्दगी ला व शहर जुइधुंकल 
गनया प्रत्येक लठ्ठाय्‌ जलय जूगु चीम जक दु 
उकिं, जः मखु / खिउं त्वपुयाच्चन व शहरय्‌ 
चेतना मखु / सम्मोहनं कायेका ध्येध्ये चुयाः 

स्वाना (2) च्वन जिन्दगी 

थ्व दक्वया छगू जक निष्कर्ष - 

जलय्‌ जूगु चीम लिकयाः 

मेगु चीम (जलय्‌ मजूगु) मत त:लय्‌ लट्ढाय्‌ 
जः बुइमखु 

चेतना बुझ्मखु / ब्वलनी मखु / दनि मखु ! 


1 

फय्‌ स्वयं दूषित मखु 


थ्व इलय्‌ 

फय्‌ दूषित 

विकासया नामय॒ ब्वयेकाच्वंगु धूया कणकणं 
बारुदया कुं / फ्याक्टरीया चिमनीं ल्ह्वःगु क्‌ं 
तज्या:गु बमं पिहां वःगु विषालु ग्यासं 

छ्वयेका ब्यूगु गांगामं / बस्ती बस्तीया क्‌ 
हत्या याना स्यानातःगु म्हं ८ फोहर ध्वगिकातःगु दुर्गन्धं ! 
व फयया फौजं 

म्वायेत थनात:गु सिमाना दकव फुक्क थुना: 
आक्रमण यानाच्वन जिन्दगीतय्‌त 

नकिं तानाच्वन - म्वायेगु इच्छाया म्हय्‌ 

अशक्त जुया: ग्वारातुला वनाच्वन दकव फुक्व बः 
चुंचुं दला वनाच्वन आस्थाया छे 

सर्ग: जुयाः म्वायेगु मनूया विश्वास ला 

व हे घाज:मज: जंगल दुने 

लँ तंका निर्वासित घोषित जुयाच्वन 

थ्व स्थितिइ 

आतंकित दक्व / फुक्क 

भयाक्रान्त भीपिं / दक्व 

गुलि थाक्‌ - याउँक सास: ल्हायेगु 

गुलि थाक्‌ - खुसि जुयाः स्वतन्त्रं न्ह्याःवनेगु 
सुरक्षा - छग्‌ न्ह्यसः 

झ्याः, लुखा दक्व तिना 

क्वथाया घेरा दुने कुना: थःत 

सुरक्षित तायेका च्वना भीसं 

सुरक्षित व बन्द क्वथाय्‌ - छग्‌ भ्रम 

अहो ! व भ्रमय्‌ तक्यनाः 

गुलि तक्क थःत सुरक्षित तायेके ! 

झ्याः, लुखा मचायेकुसे मगा: - म्वायेत 
पिहां बना थःत इने हे मा: - जिन्दगी 

उकिं, जि चेतनाया गं जुया न्यायेत स्वयाच्चना - 
फय्‌ स्वयं दूषित मखु 

दूषित ला भीसं हे यानाच्चना फययात 

आः, मालेमा:गु ला दूषितताया श्रोत 
पनेमाःगु ला दूषितताया मुहान 

छायकि, फय्‌ दूषितताया अर्थ 

थःगु हे हत्या थःगु हे ल्हाःतं । 

ई॑या गतियात लिकुंकेत स्वयेगु कृत: - व्यर्थ 


“ईया गतिया हत्या जुयाच्वन” छं धाल 
“ईया गतिया हत्या यानाः 
म्हिगःया इतिहास पुनरावृत्त यायेत स्वयाच्चन” बं धाल 
“ईया गतियात लिकुंका: 
ध्वग्गीगु जीवन लःल्हायेत स्वयाच्चन” इमिसं धाल 
दसिया रुपय्‌ 
छिमिसं क्यनाच्चन - 
छगू देय व मेगु देय दथुइ ब्वलनाच्चंगु ल्वापु, 
आस्था बुइकेत स्वयाच्चंगु अभियान न्ह्य:ने दना ब्यूगु पःखाः, 
विकासया नामय्‌ छया जंगल बुइका वनाच्वंगु महानगर, 
षड़यन्त्रया जाल ग्वयाः 
व जालय्‌ जिन्दगीत तक्यंकेगु कुतः ! 
तर देय्‌ देय॒ दथुइ ब्बलनाच्वंगु ल्वापु 
अभियानया न्ह्यःने दना ब्यूगु पःखाः 
अव्यवस्थित महानगर 
षड़यन्त्रया जालया 
अर्थ 
ईया गतिया हत्या मखु 
ईयात लिकुंकेत स्वःगु प्रयास मखु 
(थ्व दकव ला फगत मन्‌ दुनेया पशुत्वं 
छ्यं तस्वाकगुया चिं जक खः !) 
पःखाः दनाः / केया मात पिना: 
बार गवया: / मानचित्रया सीमारेखा किया: 

पनेत स्वयेगु ब्यर्थ - ईया गतियात 

छाय्‌कि - 

ई नागरिक मखु छुं नं देयया / विश्वया 

ईया गतियात पने फइमखु / कुने फइमखु / चिइ फइमखु 
ई ला खुसि खः / फय्‌ खः 

वया थःगु हे गति दु 

पत्या: मजूसा 

जि लिसे वया: स्वः वा - 

फिसःयात बँ याना: वा-पुसा पिनाच्चंपिं जिन्दगीत, 
अभियानया लँय्‌ पंग: जुयाः दनाच्चंगु पःखाः - 
तछ्यानाः न्ह्याःवनाच्वंगु विकासया पलाः, 

युद्धया विरोधय ल्हाः ल्हवनाः आस्था बुइकाच्वंगु कृतः, 
विस्थापित जिन्दगीतयसं म्वायेत दयेकाच्चंगु बस्तित 
थ्व दकव - 

जः नं थःत चकंका वनाच्वंगुया दसि खः 

इलं न्ह्याकाच्चंगु यात्राया दसि खः। 


1 

प:खा: थना / प:खा: जुया म्वायेगु 
लसताय्‌ जि मदु 


(१) दनि 
न्ह्याःवनि 


तिन्हुया / हानं 





जिन्दगी 


कृता खुसिया दिशाबोध यानाच्वंगु प्रवाहयात, 
थना: पंग: अभियानया पला:या लँय्‌ 
अहो ! बुल्डोजरं गुँयात ख्य: याना नं 
संकुचित यक्व चकना नं मन्‌ ! 


(२) गनं मथ्यनिगु यात्राया लँजुवाः भीपिं 
यात्राया उपलब्धि- 
फिसलं त्वपुगु विश्वासया गां-गां, 
दूषित वातावरणं सासः कुका सीगु इच्छा, 
स्वतन्त्रताहीन सीमितताय्‌ कयक्‌नावंगु थः दुनेया सर्गः 
थ्व हे जीवन खः / लः खः / जः खः 
धकाः स्वीकार यानाच्वंगु क्रम नाप 
बुल / ब्वलन 

गथे कैया न्हि गन गन लात 
अन अन हे कै बुयावइ थें 
व पःखाःत बुया वयाच्वन 
1 
टि.बी.ग्रस्त प्रगतिं ल्हवःगु 
हिइ पातः पातः हिरोसिमा ... ... नागासाकि ... ... 
हानं हानं पःखाः / पंग: जुया म्वाना ब्यु / म्वाना ब्यूगु दु 
सर्गः थें चकनेत स्वगु आस्थाया तुति न्ह्यःने ! 
थ्व श्रृंखलाया अनुसन्धानं जिं थुइका - 
धापय्‌ छक: तुति दुनकि 
लिकाये गुलि थाक्‌ ! 
इतिहासया घृणित ल्हा:तयसं 
कयकयपुइका 
गुलिखे जिन्दगीतयसं थःगु ख्वा: तंकेधुंकल ! 
अहो ! ख्वा: तंका म्वायेगु हे नं स्वभाव जुइधुंकल थौं ! 
थ्व म्वायेगु स्वभाव - 
फिसः प्याकेत ब्वाय जूगु लःया धाः मखु 
थ्व ला छचाखेरं ततःजा जुया वनाच्वंगु पःखाः 
गन हाका: / बस्वाना थःगु छ्यं 
चिक फुगु लालटेन थें 
फगत दु जिन्दगीत ! 

कयकुंगु थासय्‌ कयक्‌ना म्वायेगु हे भाग्य भा:पिया 
म्हिग:या मापदण्डं थौंया आस्थाया विशालतायात दाना 
म्हिगः स्वया: क्षेत्रफल अप्वः जूगुलिं 
अजुगति चाःगु जिं खं, 
अजुगति चाया 
चुंचुं थलेगु षड़यन्त्रय्‌ ब्यस्त 
पःखाः थना, व प:खालं त्ययेका 
छम्हं मेम्हसित ! 
थथे प्रत्येक षड़यन्त्रया ग्वसालय्‌ म्वाना 
जिं सिइका - 
खतं नयेधुंक्‌गु ज्याभलं / अपरेशन याना 
तितानस जुइका च्वनेगु हे 
भागय जुइधुंकल 
थौंया जिन्दगीया पुचःया ! 
1 





ऋतु व क्यब दथुइ, 
फय्‌ व स्वँ दथुइ 
अभियान ब तुति दथुइ 
न्ह्यपु व ल्हाः दथुइ 
छग्‌ दथुइ मेगु पःखाः 
छगुलिं मेगु ता-ता पाक: ! 
छम्ह मचाया आवश्यकता व दुरु दथुइ पःखाः 

छम्ह ज्याथया आवश्यकता व वास: दथुइ पःखाः 
छम्ह ल्यायम्हया आवश्यकता व ज्या दथुइ पःखाः ! 
तातापाना वनाच्वंगु थ्व स्थितिइ म्वाना 
छुछु तापाना वनाच्वन वयात नापं तये मफयेका 
छुछु ब्याग: जुयाः वनाच्वन वयात जोडे याये मफयेक 
छुछु चंच दना वनाच्वन वयात स्वाये मफयेका 
त्रस्त / भयाक्रान्त जिन्दगी 
फगत पःखाः थना म्वायेत बाध्य / पःखाः जुयाः म्वायेत बाध्य 
जिन्दगी ! 
1 
(३) लखं थें थःत इना: म्वायेमाः जिन्दगीं 
च्वया - 
थम्हं थःत हे पनिगु पःखा: अनिवार्य मखु म्वायेत / म्वाना बिइत 
“थः” व थःगु दक्व फुक्क ज्याभः दथुइ ब्वलनां 
ततजा जुयावंगु पःखाः 
निश्चय नं सुथ मखु / जः मखु / संजीवनी बुटी मखु / कुलां 
मखु ! 
थ्व इलय्‌ ला 
प्रत्येक म्ये नाप चुलि हवया / चकनेमा: विस्तृतताया स्वरुप 
थ्व इलय्‌ 
जिं गय्‌ स्वीकार याये 
पःखाः हे सुरक्षा कवच / म्वायेगु आधार धकाः ! 
क्यानभासय्‌ जक पःखाःया चित्रण याना 
अथे ग्वारातुला वनी धकाः ! 
'जि' ला पःखाः दनिगु अभियानय्‌ मदु 
पःखाः बुइकिगु षड़यन्त्रय्‌ नं मदु 

“जि! ला सर्गः थें चकना म्वायेगु पह नाप दु 

खुसि थें जीवनदान बिइगु गति नाप दु 

जः थें न्ट्यलं ब्वानाच्वंगु जीवनयात थनेगु ल्हा: नाप दु 
उकिं 'जि' नाप यात्रा यायेत इनाप यानाच्वना 

चफुना - 

पःखाः बुइकाः / ब्वलंका म्वायेगु क्रमयात, 

चकंका - 

थः दुनेया विशालतायात 

ज: जुया: म्वायेत । 

नहूदँ ल: जुया: न्ह्यानाबिइ 
- जिन्दगीया गंगु बँड 


१ लँदु 
थ्वया अर्थ लँ यात्रा मखु 
यात्रा यायेत ला न्ह्याकेमा: तुति ! 
तृति दु 
अयसां लँय्‌ दनाः 
फगत तितिन्हुइगु हे यात्रा याना च्वनागु भा:पिया 
गुलिखे ढँ निसें / गुलिखे शताब्दीनिसें / गुलिखे युगनिसें 
वर्तमान छपातं 
म्हिगःया अभिशप्त उपलडिधया रंग इलाः 
म्वाना बिइगुलि हे अभ्यस्त भीपिं / विश्वया मनत ! 
( अहो, भीपिं ला लँजुवा: यात्राहीन यात्राया ! ) 


२. म्हिगःया कुरुप ई 
खुसि मखु / खुसि जुया न्ट्याये मफु 
फय मखु / फय्‌ जुया ब्वॉय जुड मफु 
सः मखु / सः ज्या थ्वये मफु 
आस्थाया जः मखु / विश्वासया थां मखु 
व ला गुँ - जिन्दगीया गति न्ह्यःने 

व ला ख्युं - जिन्दगीया सर्गतय्‌ 

व ला संक्रामक ल्वय्‌ - जिन्दगीया म्हय्‌ 

अर्थात्‌ 

व छुँ खया नं सुथ मखु / मुक्तिया लँ मखु 

व छुं मखया नं पंग: खः 

यक्व आज्जुहीन लँया जाल खः ! 

व हे म्हिंगःया ई 

लाश थें पाछाया: जिन्दगीया ब्वहलय्‌ 

(लाश पाछाया जिन्दगी म्वायेगु मृत्यु विकासया ! ) 
अन्त्यहीन यात्रा याना च्वनेत 

बाध्य भीपिं ! 

थ्व छगू अनन्त क्रम 

(ल्वहं गुँ च्वकाय्‌ थ्यंकेगु सिसिफसं फयाच्वंगु दण्ड !) 
गुकियात 

अस्वीकार याये मफु 

(खयेफु अस्वीकार यायेत हे मस्व: सुनानं !) 
त्वा:थले मफु 

(खयेफु त्वाःथले हे मस्व: सुनानं !) 

अन्त्य याये मफु 

(खयेफु अन्त्य यायेत हे मस्व: सुनानं !) 

फगत म्वानाया नामय्‌ 

बुइका च्वना भीसं - 

विश्वासया तुति तुना वनीगु धाप, 

शहर ध्वस्त याना छग्‌ फिसः, 

जिन्दगीया उपत्यकाय्‌ अनास्था खसु 

निर्वासन । यन्त्रणा । आत्मसमर्पण । बाध्यता 

षडयन्त्र । बलात्कार । आत्मसमर्पण । बाध्यता 
थौं तक्कया म्वानाया उपलब्धि खनां 

गर्वित भीपिं ! 

तर, उपलब्धि - 

लाखे लसिं जुया: ख्याना च्वंसां भविष्ययात 
हत्या यायेगु ज्याभः जुयाः लिना च्वंसां कुतः यात 

भीसं मखं (खनां नं मखं !) 

भीसं मथ्‌ (थूया नं मथ्‌ !) 

बिया छ्वये न्ह्यः हे मां जुइत बाध्यम्ह ल्यासेया विवशता, 
किटाणुबमं ल्वचं ग्रस्त जूगु गां व अनया जीवन, 

साहु छँ - बँ थःगु याना का:सां छुं धाये मफुम्ह ज्यापूया विवशता, 
न्ह्याबले नं न्हुइका लॅ जुया म्वाना च्वनेत बाध्य जिन्दगी, 
यन्त्रं त्यला यंकाच्वंगु वर्तमान । भविष्य 


श्व दकव 


? जुया: दनाच्वना विश्‍वय्‌ 
विकासया इतिहासय्‌ 

थ्व झीसं मखं (खना नं मखं !) 

भीसं मथ्‌ (थूया नं मथ्‌ !) 

झीसं मता: (ताया नं मताः !) 

थ्वया अर्थ 

भीपिं थुलि चक्कनेधुन कि 

आः थाय्‌ मदया कय्‌कूना वनाच्चना ! 
भीपिं थुलि न्ह्याःवनेधुन कि 

आः वनेत लँ मदया लिहां वनाच्चना ! 

उकि न्हूदँयात 

म्हिगःया ताल्जु व धकं लना: 

न्ह्दं 

म्हिगःया हे कुरुपता ज्वना: वयाच्वन 

ख्यं नाप 

च्वापुया ल्हाः ज्वना वयाच्चन 

गतिहीन खुसि नाप धकाः 

मूल्यांकन यानाच्चना ! 

'थुगुसि नं 

व क्रुपतां 

भगु प्रत्येक प्रयासया आयामयात कुरुप याइ 

व च्चापुया ल्हाःतं उसिउसि याइ म्वायेगु इच्छायात 
च्वापु धीधी चिना 

म्वायेत बाध्य जुइगु जुल थुगुसी नं। हानं छक:' 
थथे थःगु नुगः-खँ प्वंकाच्वंपि नं यक्व दु ! 

तर नहूदें 

गनया थः हे दुषित जुइधुंक्‌गु लः खः धकाः 

फगत ल्वयूया कीत जक इना जुइम्ह 

(कीसं हे दुषित याना च्वना !) 

गन कंका: जक बुया वयाच्चंगु बँ खः धकाः 
फगत पंग: जक बुइका: जुइम्ह 

(कीसं हे कंया पुसा पिना कंभा: बुइका: च्वना !) 
गन कुरुपता जक बुइका जुइम्ह ई खः धकाः 
फगत घाज:मज: इतिहास बुइका: ब्वलंकाः जुइम्ह 
(भीसं हे कुरुप याना च्वना !) 

न्हदँ ला - 

नकतिनि बृम्ह मचा 
मुहानं नकतिति प्याहां वःगु लः 
छुँ नं मप्यूनिगु बँ 
खः, अनास्था / विकृति / बाध्यता जक बुइकाच्वंगु 
छँय्‌ मखु / क्वथाय्‌ मखु 
आस्था / जःया वातावरण म्वानाच्वंगु विश्वय्‌ 
ब्वलंकेमा: वं मचायात । 
लः नं ला इनेमा थःत गंगु बँइ 
धः दयेकाः 
इने ब्यु लःयात । 
कंया पुसा मखु 
आस्थाया पुसा पिइमा: थौंया बुँइ 
विश्वास बुइका: बिइफुगु कन्हेया निम्ति । 
अले 
न्हदँया सर्गतय सूर्य त्वःगु खनी 
जः खनी जिन्दगी । 
स्वक्व पतिकं न्हूदँ - 
म्वायेगु आधार जुया: वयाच्चंगु खनी जिन्दगी 
आस्थाया स्वरुप जुया: वयाच्वंगु खनी जिन्दगीं 
चेतनाया फय जुयाः वयाच्चंगु खनी जिन्दगी । 
अर्थात्‌ 
न्हूदँ लः जुयाः न्ह्यानाबिइ 
- जिन्दगीया गंगु बुँइ । 

अनुभवया लिच्च: - 
जिंन्दगीया यात्राय 


थथे जुइ हे मा: धयागु मदु - 

जः दुहां वयेवं हे ख्युं चिनावनी वा सिना बी ! 

गुलिखे दुहां बंगु जः 

तंगु दु जि दुनेया खिउँइ नं 

(अहो ! जि दुने गुलिखे ख्युं दु खनी !) 

थथे जुइ हे मा: धयागु मदु - 

छ्वयाच्चंगु मिड लाक्व वस्तु ह्याउँक च्याइ वा क्वइ ? 
गुलिखे मुना ब्यूगु विश्वास / आस्था 

मच्छित जूगु दु ख्वाउँ चाया: - जि दुनेया मिड नं 
(अहो ! जि दुनेया मि ख्वाउँसे नं च्वं खनी !) 

खः, थथे जः / विश्वास / आस्था तंकाः वा मूच्छित जुइकाः 
म्वायेमाःगु बाध्यता 

निश्चय नं न्हूगु लँ मखु / दिशाबोध मखु 

थ्व ला यातना 

थ्व यातनाया अनुभव 

गुँच्वकां हायाच्वंगु ल:या धाःयाके मखु 

व ल्वहंयाके वना, न्यं हुँ 

गुम्ह लःया धालं 

घाः घा: जुइका च्वनेत बाध्य गुलिखे ई निसें ! 

चेतनाया ल:या हत्या 


सुनानं याये फड़मखु 


(घुसुं न्ह्यानाच्चंगु ल: सिबे 
प:खा: तछयाना प्याहां व:गु ल: ब:ला !) 


(क) 


व : चेतनाया स्वरुप 

शंका मदु - वथः हे नं लःया अनन्त धाः 
प्याकुगु दु वं गंगु बँ 

वया प्रत्येक कुतः 

सन्न्‌ दुने कूनातःगु सर्गःयात मुक्त यायेगु ग्वसाः 

तुं दुने कुतातःगु खुसियात स्वतन्त्र यायेगु कुतः 
उकिं, व स्वयं छगू भ्वखाय्‌ परम्परागत आदर्श छया लागि 
छगू हलचल धी चिंका यंकाच्वंगु श्रृइलाया लागि 
खः, वयागु अभियानया पलाःयात 

तालं गवया नं चिइत स्वल ग्वक: ग्वकः 

तर, बला लः 

(ल: सिबे स्वतन्त्र मेपिं मदु थ्व विश्वय्‌ !) 
षडयन्त्रया जग थुनां 





कोशल्बहं :: ५९ 


प्रमाणित यात वं - 
लःया न्ह्यःने दक्व पःखाः अर्थहीन ! 
(। 


(ख) व मदु भी नाप / भी दथुइ थ्व इलय्‌ 
थ्व ला फगत भ्रम जक ! 
भगु न्ह्याःवंगु पला: पला: नाप - व दु 
भीगु जः ह्वलेगु कृत: नाप - व दु 
भीगु दिशा सड़ेत यायेगु ग्वसा: नाप - व दु 
थ्वया दसु ला 
जिगु कविता खः / जिं दयेका च्वनागु लँ खः 
गन असंख्य जिन्दगी न्ह्याःवंगु दु जि नाप 
ल्वहं जुयाः वनाच्चंगु परिवेशयात चुं थला 


(ग) जः दकव तंका / लॅ नं तंका 
ख्युं दुने हे खासा जुया: कयक्‌ना म्वानाच्वंपिसं 
घोषणा यानाच्चन - 
“स्वय्म्भूलाल ला बुत न्ह्याःवनेगु अभियानया दौडय्‌ 
आखिरय्‌ वं आत्मसमर्पण यात मृत्यु लिसे ... ... !” 
अरे, मिखा तिस्सिना च्वंतले गनया जः खनी इमिसं 
मिखा चायेका स्व - 
बं पिना थकुगु पुसा 
असंख्य आस्थाया स्वांमा बुयावःगु दु थ्व फिसलय्‌ नं 
बं तया थकुगु जग दने 
असंख्य ल्हाःतं अप्पा तछाःगु दु 

थ्व दक्वया अर्थ - 

व ला - चेतना 

बं ला थना हे वनी - द्यनाच्वंपिं जिन्दगीतय्‌त 

वं ला बुइका हे वनी - ख्युँ चिडका जः 

बं ला ह्यूपा:या ल्हाःतं थिया हे वनी - दिशाहीन पला:यात 
छायूकि - 

चेतनाया लःया 

हत्या सुनानं याये फइमखु ! 

जि ब्यस्त थौं - 
पंग: दक्व चिइकेगु अभियानय्‌ 


थ्व इलय्‌ 

जि ब्यस्त 

सीमा - रेखा / पःखाः दक्व थुनाः 
चकंगु ख्यः दयेकेगु कृतलय्‌, 

बँड पिना थक्गु कंफा: पाला: / सुचुकाः 
आस्था पिइगु अभियानय्‌, 

लँयात साःगा: याना मुंकातःगु ध्याचः दकव चिइकाः 
दिशा संकेत यायेगु ग्वसालय्‌ 

आसे ! छं 

चिरिचिरि बाःगु ख्यः 

सँबा:गु सर्गः 

पुखूया घेरा दुने ध्वग्यूग लः 

दसि कयना 

जिगु कुतः / अभियान / ग्वसाःयात 
दिशाहीन यायेत स्वयेमते 

ब्वलने न्ह्यः हे स्यायेत स्वयेमते 

घोषणा यायेमते छं 

जीवन - फिसलय्‌ लः मालेगु कृतः 

अभियान - खालि क्वथाया परिधिइ इरुथिरु जुइगु यात्रा 
कृतः क्यान्सरग्रस्त ल्वगि धका: ! 

खः नं यक्व दँ निसें / युग निसें 

दिशाहीन ल्हाःतय्‌गु संकेतय्‌ 

भीपिं ला स्वाना 

आस्थाया सीमा ध्यंसा गुपचुप जुया 

(मि जुइमफु आस्था !) 

भीपिं ला बाध्य 

म्हिगःया हे द्रं थौंया आधार भाःपिया म्वायेत 
थौंया तुतां याना न्ह्या:वनेत 

न्ह्याःवनाया नामय्‌ गति दु 

तर गतिइ खुसि मदु / ल्हाः मदु / तुति मदु 
अहो, गन्या:गु अर्थहीन यात्रा थ्व ! 

थ्व यात्राय्‌ 

इतिहासया मोटरं क्यली भीगु वर्तमानयात 
अशक्त वर्तमान नाप 

मूच्छित जुड इच्छा 

चुंचं दइ विश्वासया गँ 


गुपचुप ... ... आत्मसमर्पण ... ... गुपचुप ... ... 
थ्व क्रमय्‌ तक्यना 


तालं ग्वयाः न्ह्यपु / ल्हाः / तुति 
अनिश्‍चित / अर्थहीनयात जंगल दुने 
अलमलय्‌ जुयाच्वन जिन्दगी 

उकि थौंकन्हे 

न्हायक स्वये ग्या: 

उपलब्धिया मूल्याङ्कन याये ग्याः 
जिन्दगीं / भीसं 
1 


भीसं ख्याये मफुम्ह परम्पराया गिद्धं 

न्ह्याबलें षडयन्त्र बुइका 

न्हगु विश्वास नाप जीवन न्ह्याकेत्यंगु यात्राया 

आयु रेखा चिहाक: यानाच्वनी 

षडयन्त्र खः - अक्टोपसया ल्हाः 

अक्टोपसया ल्हाःतं प्वःचिनी जिन्दगी / जिन्दगीया पला: ! 

ईया गति नाप नापं न्ह्या:वने मफया 

व्यर्थताया दुने कुना 

लःल्हायेत बाध्य यानाच्वनी 

शून्य / आत्मसमर्पण / पराजय 

न्हूगु हस्ताक्षरतय्‌त / नहगु पुचःतयूत 

थ्व क्रम 

खुसि पना थः हे म्वाना च्वनागु गां त्वःपुइत स्वये थें जक 
व ला छगू अभिशाप ! 

साःगाःया बिकु तिना, थःगु छं थुनेत स्वये थें जक 
व ला छगू मूर्खता ! 


विज्ञानया तहाकःगु प्रगतिया धल: नापं नं 
याक: भीपिं 

युद्धया ख्यलय्‌ 

युद्धया लिपाया बस्तिइ / शहरय्‌ 





६४ :: डा. आनन्द जोशी 


लँय्‌ / छँय्‌ न्ह्याथाय्‌ नं 

छगुलिं मेगु प्रत्येक वस्तु झन झन तातापाना वनाच्वन 
ब्याग: थः व थः दुनेया मन्‌ नाप / दक्व दक्व नापं 
(छगू ग्यानापुगु स्थिति थ्व !) 

थ्व स्थितिया श्रृंखलां चिका: 

स्वायेगु प्रत्येक सन्धिइ 

चुंचुं थला: म्वाना बिइत बाध्य मन्‌ थ्व विश्वय्‌ 

हरे, थथे यन्त्रणाय्‌ म्वाना नं पूवंक म्वाये मदु 

मात्र चुंचुं दंपिं भीड बुयाच्वन / बुया नं च्वन 
न्ह्याःवना च्वन / आज्जुहीन यात्रा 

थ्व यात्रा - खुसि जुया न्ह्याःसा गंगु बँड आस्था बुइग खः 


खुसि मखु 
थ्व यात्रा - सः जुया थ्वःसा मूच्छित जीवन दनीगु खः 
स: सखु 
थ्व यात्रा - फय्‌ जुया ब्वाँय्‌ जूसा दूषितता चिइकीगु खः 
फय्‌ मखु 
फगत यात्रा ... ... ... छग्‌ हे परिधिइ चाहिलेगु यातना 
व्यंग - थौं तक्क मनूया उपलब्धियात । 
1 
“कन्हे सुथ जुइतिनि 


कन्हे मन्‌ मुक्त जुइ थःत हे कुना म्वायेमाःगु यातनां 


| १९५ 


'थौं' नं 'कन्हे'लय्‌ हित्तुहिला: वनीगु ल्वय्‌ नाप 
अहो ! गुलि तक्क थथे म्वाये अस्तित्वहीन जुया 

(थ्व युगया दकसिबे तःधंगु न्ह्यसः थ्व !) 
स्व, थ्व इलय्‌ ला 
भीगु प्रत्येक सृजना / भीसं दयेकागु प्रत्येक आकृति 
पंगः जुया दंवयाच्वन भीगु हे लँय्‌। 
थ्व ब्वलना वनाच्वंगु वातावरण नाप गय्‌ म्वायेफइ 
नच्चागु पला: / मचात / जिमि काय्‌ / जिमि म्ह्याय्‌ 
गुमिसं आस्था / विश्वासया पुसा ज्वना वयाच्वन 
पिइत थाय्‌ ग्व ? 
गुपिं खुसि थें न्ह्याःवनेत स्वयाच्वन 
न्ह्याः:वनेत थाय्‌ ग्व ? 
उकें, जि ब्यस्त थौं 
पंग: दक्व चिइकेगु अभियानय्‌ 
पनेमते इमित 
पनेत स्वःसां 
आस्थाया श्रोत जुया हे म्वाइ इपिं 
चेतनाया सः जुया म्वाइ इपिं ! 


1 

हयुपा:या प्रतिक्षा 


ल्वहं 

युगौं युगनिसें 

गुलिसिनं वयात द्यः याना पूजा यात 

गुलिसिनं वयात पःखाः याना थनाबिल 

गुलिसिनं वयात लँ याना लायाबिल 

थ्व ह्यूपाः मदुगु क्रम 

गुगु धीधी चिना वनाच्वन फोसिल्स जुया 

थ्व इलय्‌ 

खः वं ला इच्छा यानाच्चन / वं ला प्रतिक्षा यानाच्वन - 
लःया सशक्त धाः अथवा 





कोशल्वहं :: ६७ 


छग्‌ सशक्त प्रहार अथवा 
ज्वालामुखिया मि 

छगू न्हणु हे आकारया लागि 
ह्यूपा:या लागि 

नहगु मूल्यया लागि । 


1 

सत्यया उद्घाटन 


खसुं त्वपुयाच्वन स्वनिगलय्‌ 

गुँ च्वकाय्‌ दना छं उदघोष यात - 

“अन जिन्दगी दइमखु ! हलचल दइमखु !” 
थ्व ला ग्यानापुगु भ्रम 

गुगुलिं त्वपुया: यंकाच्चन छंत 

पत्या: मजूसा 

अन वनाः: स्वः हुँ 

न्ह्याक्व हे खसुं त्वपुयाः च्वंसां 

अन ला जिन्दगी दु ! हलचल दु ! 


1 

वसन्त : आस्था जुया: म्वाइ 


“वसन्त ई नाप वइ 

लः नाप वइ, 

फय्‌ नाप वइ” छं धाल 

यद्यपि थ्व इलय्‌ 

अल्याख परागकण लेहेलेहँँ पुयाच्वंगु दु लखय्‌ 

अल्याख परागकण ब्वयाच्वंगु दु फसय्‌ 

ब्वलंगु मदु वसन्त थन थ्व थासय्‌ 

छ ला स्तब्ध - नपुंसक स्थिति खनाः ! 

अरे ! वसन्त ई, लः, फय्‌ नाप मखु 

व ला बं पिहां बह 

अन हे ब्वलनी / अन हे स्थापित याइ थःत 

बरु, जितः शंका बं - 

छं न्ह्याकगु ट्यांक त्यला: अशक्त ला मज्‌ ला 
- वसन्तया चुलि ? 

छंगु बुटं न्हृयाः मूर्छित ला मज्‌ ला 

- वसन्तया पुसा ? 

छं दनाच्वंगु प:खाः, सिमाना, छें त्यला: चुंचुं ला मजू ला ? 

- वसन्तया पुसा / वसन्तया चुलि ? 
अय्‌, न्हुइ मते / त्यले मते बँय्‌ 
बँया, दुने दुने लँ दयेका: पिहां वयेत स्वयाच्वंगु 

जुइफु वसन्त 

व ला न्ह्यागुसां पिहां हे वइ / ब्वलनी 
आस्थाया स्वरुप जुया: हे म्वाइ । 


1 

चेतनाया क्वा: जलं नँ नं नाया वनाच्वंगु ई 
- न्हूगु पिंटीया पला: 


थौं म्वायेत 

जिन्दगीं 

छाय्‌ अनिवार्य अनुभव यानाच्वन ... ... छपा: कुसा 
वर्षातय्‌ / निभालय्‌ नं 

छाय्‌ मदयेक मगा: तायेकाच्चन ... ... छपु तुतां 


ध्याचःगु लँय्‌ / गल्लीइ / तब्याःगु लँय्‌ । 


खः भीसं ला हाले मफृत स्वतन्त्रताया म्ये 
निथुक्क प्याकाः 

थ्व वर्षातय्‌ ! 

भीपिं ला चक्कने मफुत 

संकीर्णता दकव फुक्क चुंचुं थलाः 

थ्व निभालय्‌ ! 

भीगु तुति तुतां बिना 

न्ह्या:वने मफुत छपला: तक्क नं 

थ्व लँय्‌ / थ्व गल्लीइ / थ्व तब्याःगु लँय्‌ 
भीपिं ला फगत घोषित जुया बिल इतिहास दुने - 
छगू हे लीकय्‌ इरुथिरु जुइगु क्रमय्‌ 
तक्यंगु रेलया डिब्बात ! 
छु सुयाके नं थन्याःगु बिचा: दनाः मव: ला - 
थ्व आधारहीन आधार 
दक्को त्वा:थला छवये / छ्यालब्याल याना छवये 
ताकि भूमिं यंकातःगु क्रमं मुक्त जुया 
स्वाइ जिन्दगी 
हानं छकः खुसि जुया / सर्गः जुया 
अहो ! जिन्दगीत ला असमर्थ - थ्व क्रमयात चफुइत 
व हे किलं नयेधुंकगु आदर्शया थां ब:कया 
तालं ग्वया थःगु कन्हे 
ल्याप्चे तयाच्चनी - जिन्दगीतयसं 
'जि' यात मिइगु / 'जि' यात यन्त्रणा बिइगु 
सन्धीपत्रय्‌ ! 
थ्व ला हत्या 
न्हूगु लँया / कन्हेया / विश्वासया पला:या 
ध्वगिनां वनाच्वंगु म्हयां छ्यंग्‌ जुया म्वानाच्चन - थ्व म्वायेगु बाध्यता ! 
अझ नं अलमलय्‌ जुयाच्वन 
मनूया कृत: / मनया पला: 
ब हे पञ्चतन्त्रया चाकला: बँय्‌ / छुँ व भौया बाखं दुने 
व हे न्यना बाखंया कयकंगु परिवेशय्‌ / लाखे व लसिंया बाखं दुने 
व हे चिनियाम्ह किसिचिया बाखं दुने ! 
गुलिसिनं ला थासा निमार्ण याना 
व हे थासाय कुना: जीवनया अर्थ छ्यानाच्वन 

गुलिसिनं ला प्रतीकतयगु पंज: दुने जिन्दगीत कुनाः 
स्वतन्त्रताया पाठ स्यनाच्वन 

गुलिखे म्वाये मसःपिंसं ला 

मृत्युइ हे थःगु मोक्ष घोषणा यानाच्वन 

गुलिखे न्ह्याःवने मसःपिंसं ला 

इतिहासया वथं गंगु लँय्‌ लिहां वनेत स्वयाच्चन 
थ्व स्थितिइ 

यद्यपि जुइगु नामय्‌ 

आभास जुइ - बुलु जः 

आभास जुइ - बुलु धाः 

तर न्हुया यंकाच्चन दकव फुक्क 

हानं थःगु हे अर्थहीन यात्रां 

गुगु उपलब्धिहीन / ब्याप्तिहीन / विस्तारहीन 
थ्व ला छग स्थिर स्थिति 

गनं छुं बुइगु संभावना मद्‌ 

मात्र षडयन्त्र त्यला फुइ 

विशवासत / मनया पलाःत 

तर जिं स्यू / जिं खनाच्वना - 

थ्व स्थिर स्थिति दुने नं 

छगू ह्यूपा: वनाच्वन - ज्वालामुखि दुने थें 

बुलहूं ... ... ... ... बुलुहुँ ... ... ... ... 

सशक्त रुपं 

म्हिगःया आभार दकव खतं नया वनाच्वन / किलं नया वनाच्वन 
म्हिगःया खँग्व: / प्रतीकत दक्व मूल्यहीन जुया वनाच्वन 
म्हिगःया बिम्वतय्‌सं थःगु स्वरुप तंका वनाच्वन 
थ्व इलय्‌ 

खः चेतना बुया वयाच्वन न्हगु पिंढीयाके 








i 
या 








ल्बहं नं 
Ss नाया वनाच्चन आ: दुने दुने 


7] 


छगू न्हूगु वस्तु निर्माण जुया वयाच्वन 
न्हगु दिशा जुयाः ! 


थ्व ह्यपाः वयाच्वंगु इलय्‌ 

ब्यर्थ - 

आः कूनेत स्वयेगु न्हूगु पिंढीया पला:यात 
चक्रब्यूह दुने ! 

ब्यर्थ आ: उद्घोषण यायेगु 

“जि छिसिगु लागि सूर्य माला च्वना” धका:, 
ब्यर्थ आ: इरुथिरु जुइकेत स्वयेगु 

जिन्दगीया कृत:यात 

तस्कर नवःगु बिम्व दुने ! 

स्व, थःगु हे अभियान नाप न्ह्या:वनाच्वंपिं 

ल्यायम्हत / ल्यासेत / मस्त (न्हूणु पिंढी) 

इमिसंला - 

व आधारहीन आधारयात अन्वेषण याना थुइकल कि - 
थ्व दथुइ म्वाना: 

'जि'यात अभिब्यक्त यायेत स्वयेगु 

महानगरय्‌ दूषित मजुगु फय्‌ व लः मालेगु प्रयास जक खः ! 
इमिसंला - 

व सम्मोहनय्‌ तक्यंगु भीडय्‌ थौं तक्क म्वाना थुइकल कि - 
व ला मात्र भीड खः 

गन थःगु ख्वा: तंका म्वायेत बाध्य मन्‌ ! 

थ्व स्वीकार्य मखु इमित 

उकिं न्ह्याः:वनाच्वन इपिं थःगु हे अधियान नाप 

निखेया सि तछ्याना पिहां वयाच्वंगु दु इपिं 

चेतनाया मुहान जुयाः 

आस्थाया पुसा जुयाः 

पनेत स्वयेमते इमिगु प्रयास 

प्याके ब्यु / ब्वलने ब्यु 


विशालता 


(गुगुली संकीर्णता मदु 
सर्गः जुयाः चक॑निगु निश्चितता जक दु !) 


1 

ख्यु बुडकेगु षडयन्त्र 
व 
जिगु विश्‍वास 


१) निभाः त्वयेधुंकल 

चेतनाया ल्हाःत बुइका / ब्वलंका 

व ल्हाःतयसं 

घाराघारा यानाच्वन न्ह्यपुया लुखा 
जिन्दगीया 

मात्र थनेत- 
ख्युं बुइकेगु सम्मोहनय्‌ तक्यनाः 
ख्यूं बुइका / ख्युं इना: च्चंपिं जिन्दगीतय्‌त, 
परिवर्तनहीन परिवर्तन - छगू भ्रम दुने 
तत:मतःक्यनाः दयाच्वंपिं जिन्दगीतयत, 
यथार्थया मिखायात हत्या याना 
कां जुया किसिया मूल्याङ्कन याना च्चनेमा:गु सम्मोहनं 
भुमिं यंकातपिं जिन्दगीतय्‌त, 

मात्र स्वयेत- 
आस्थाया स्वरुप जुया 

जःया खुसि जुया 
चेतनाया फय्‌ जुया 
म्वाना ब्यूगु जिन्दगी ! 
व चेतनाया ल्हाःतय्‌सं 
थनाब्यूगु दु जित / 'जि'यात 
थ्व इलय्‌ ला 
जिला मुक्त आः - 
हाकुग गगल्सया धकिनं मिखायात त्वपुया 
दकव फुक्क हाकसे च्वं धकाः मूल्याङ्कन याना च्वनेमा:गु 
सम्मोहनं, 
म्ह-छम्हं मत च्याका 
मोक्षया लँ माला च्चनेत विवश यानाच्चंगु यातनां, 
हानं छक: इतिहास लिखतं न्ह्याकाः 
ख्युंया ब्यूह ग्वया: / दीशाहीन यानाः 
जिन्दगीतयत कुनेगु षडयन्त्र ! 
उकिं, जि दुने विश्वासया पुसात 
बुलुहुँ ब्वललं वःगु दु थ्व इलय्‌ - 
ख्युं मखु / आः छचाखेरं जः जक दइ - आस्थानाप म्वायेत 
पःखाः मखु / आः ख्यः जक दइ - सर्गः थें चकना म्वायेत 
फिस: मखु / आः बँ जक दइ - इच्छात पिना म्वायेत 
आः सुयागु नं सर्गः सुनानं कृती मखुत फ्रेमया परिधि दुने 
सुयागु नं वर्तमान सुनानं छगः निगः धेबां न्यानाः न्हुयाबिइ मखुत 
सुनानं सुयातं बलात्कार याइमखुत/ नांगा याइमखुत / हत्या 
याइमखुत 
थ्व हे विशवास व विशालतानाप चकना 
म्वाये जि / म्वानाबिइ आ: जि 

तर, 


गुबले जिं न्ह्याका थःगु यात्रा - थ्व विश्वय्‌ 


जि ला स्तब्ध - 


क्‌) 


ख) 


ग) 


अझ नं थन सीगु अभिनय जक पर्याप्त मखु 

प्याखंम्वः हे दबुलिइ सीना बिइमा:गु बाध्यता खना: 
नुग: छपातं गुँ, पर्वत दिके बिया 

व गँ, पर्वतय्‌ अनास्थाया स्वांमात पिना 

आत्मसमर्पण याना च्वनेमाःगु स्थिति खनाः 
अझ नं क्रस थना: 
सत्ययात पाचिना म्वायेत्यंगु जिन्दगीया ल्हाःतय्‌ नकिं ताना 
हत्या यानाच्वंगु कृत: खनाः 

अर्थतन्त्रं त्ययेका थःगु वर्तमानयात 

ब्बलने न्ह्यः हे भबिष्ययात 

गर्भपात याना च्चनेमा:गु ग्रहणं ज्वंका च्वनेमाःगु बाध्यता खनाः 
ट्यूपाःया लुखाय्‌ तालं गवया 

दिशा संकेत याना च्वनाया नामय्‌ 

भीड कयना / भीड़य्‌ घ्वाना 

भीडय्‌ दुने अलमलय्‌ जुया म्वायेत विवश यानाच्चंगु खनाः 
युद्ध / हत्या / मिं छ्वयेका ब्यूगु गांया 
जंगल / फगत जंगल बुइका 

सभ्य जूगु दसि क्यनाच्वंगु खनाः 

बिचाः दकव न्ह्यपुया गालय्‌ ध्वगिका 

म्वानाया नामय्‌ ख्यं बुइका / ख्यं इना 

इतिहासया बल्सिइ तक्यंका म्वानाच्चंगु जिन्दगी खनाः 


थ्व छगू स्थिति 


गुगु वंगलसिमा जुया दना वयाच्चन / वया हां विश्वासया छँ थुने 

गुगु बुट जुया न्ह्या:वयाच्वन मन्‌ दुनेया सर्ग:यात न्हृत्तुन्हया 
गुगु म्वानाबिल असंख्य लँ / असंख्य गुफा / असंख्य ब्यूह जुया 
असंख्य लँ. गन तंका थःगु आज्जु, लुइके मफया थःगु लँ 
अलमलय्‌ जुया म्वायेत बाध्य जिन्दगीत 
असंख्य गुफा, गन बलात्कार जुइका, उपेक्षित जुइका च्वनेत बाध्य इच्छात 
हत्या जुइका च्वनेत बाध्य आस्थात 

असंख्य ब्यूह, गन आत्मसमर्पण याना च्वनेत बाध्य अभियानत 

खः, थ्व स्थिति ला छग्‌ स्वतिपाँय्‌ 

व स्वतिपाँचय्‌ जिन्दगी चिइगु कृतः स्वीकार्य मखु 
- म्वायेत, म्वानाबिइत ! 

अयसां मिखाय्‌ हाकुगु गगल्स तया म्वायेगु शर्त 
स्वीकार यानाच्चंपिं जिन्दगीतय्‌सं 
बुद्धिया लुखाय्‌ तालं गवया, ताःचा तंका 
म्वायेगु अर्थ लुइकि 
संकीर्ण बिचा: नाप सकीर्णताया दुने ! 
थःपिंसं हे बुझकागु कुरुप वातावरणय्‌ 
सासः ल्हानाः / रफु याना म्वायेगु पहःयात 
जिन्दगीतय्सं मूल्याडन याना 
घोषणा यानाच्वन - 

च्वापु हाक्‌से च्वं / लः हाक्‌से चवं 

जः हाकुसे च्वं / हि हाकुसे च्वं 

दकव फुक्क हाक्‌से च्वं ! 
अहो ! थ्व ला भ्रम ख्युंया ! 
थ्व हे भ्रमनाप म्वाना (?) 
अभ्यस्त इपिं / अभ्यस्त जिन्दगीत 
लःल्हाना च्चनेत - 

वर्तमानयात पाछाया थ:हे गुथियार जुया सीथं यंका च्वनेमा:गु विवशता 
लः / फय्‌ / जः जुया म्वायेत स्वःपिं जिन्दगीया हुलतयूत 
हाकुगु गगल्स तया 
हानं हानं मूल्याङ्कन याना च्वनेत बाध्य यानाच्वन - 
च्वापु हाक्‌से च्वं / लः हाक्‌से च्वं 
जः हाकुसे च्वं / हि हाक्‌से च्वं 
दकव फुक्क हाक्‌से च्वं ! 
तर गुपचुप जिन्दगीत 
न विरोध दु थ्व क्रमनाप / न छुं बुइगु आभाश दु / न ह्यूपा:या 
संकेत दु 
यात्रा ... ... फगत यात्रा ... ... सम्मोहनय्‌ 
चाकला लॅय्‌ / न्ह्याक्व ब्वाँय्‌ हुँ / न्ह्याक्व न्ह्या हुँ 
अन हे / शुरु हे अन्त्य / अन्त्य हे शुरु 
थ्व छग्‌ क्रम 
थ्व क्रमयात 
म्वायेगु लँ धाइ / सास: धाइ / गति धाइ इमिसं ! 
थ्व क्रमनाप म्वाना:/ दना इतिहास 
द्याङक जुया ब्वाँय जुड विश्वासया छ्यं यने 
मि जुया ब्वाँय जुड देय देय्‌ दथुइ / मन्‌ मन्‌ दथुइ 
थथे हानं छक: मन्‌ स्वतन्त्रहीन स्वतन्त्रताय्‌ कय॒कुना दइ ! 
1 


आक्रमण - सुथ जुया दनावःगु बिचा: यात 

आत्मसमर्पण - परम्रागत दृष्टिकोण न्ट्यःने 

थथे हानं परिवर्तनहीन स्थिति दुने कयकुना बन्द जुड जिन्दगी ! 
1 

प्रत्येक इलय.. 

इच्छा, विश्वास, आस्था बहः तया 

छपे, छजुया निम्ति 

यन्त्र जुया म्वानाबिइ जिन्दगी 

थथे ख्युंया संकीर्ण फ्रेमय्‌ तस्वीर जुया म्वाइ जिन्दगीया आदर्श 
1 


जिगु यथार्थ - मिखा न्ह्यःने दंवयाच्वन - 

युद्धया बमं घाः घा: जुया च्वंगु मानवताया म्ह 
संकीर्ण दृष्टिकोणया विषालु ल्हाःतं कयपुया ब्यूगु सर्गः 
धापय्‌ दुना वनाच्वंगु मनूया तुति 

अहो ! ब्यंग जुइधुंकल थौं 

थःगु हे अभियान नाप म्वाना बिइगु कृतः 

जः नाप चकना म्वायेगु आदर्श ! 


२) म्वाना च्वनागु प्रति हे सशंकित थ्व युगय्‌ 
गन नं अभिव्यक्त जूगु मदु थ्व विश्‍वय्‌ जिन्दगीत / मनूत 
न रंगय्‌ / न दृश्यय्‌ / न बिम्वय्‌ / न आकृतिइ / न आकारय्‌ 
इपिं ला फगत ब्यक्तित्वहीन यात्रा याना च्वनेत अभिशप्त ! 
इमिसं दयेक्‌गु प्रत्येक लँ - आज्जुहीन 
इमिसं प्यूग॒ प्रत्येक स्वांमा - कमा: 
इमिसं बुझ्कगु प्रत्येक दृष्टिकोण - भ्रम 
तर गर्वित इपिं - थौंतकया उपलब्धि खनाः 
प्रत्येक बहनी 
गीता, बाइबल, कुरान, उपनिषद ब्वनाः 
भजन याना दनी इपिं 

थ्व क्रम दथुइ 
चिच्याय्‌ दनाच्वंगु सः इमिसं मताः 
थ्व क्रम दथुइ 
ब्वलना वयाच्वंगु ख्यं इमिसं मखं 
अहो ! इपिं ला ख्यं बुइकेगु कृतलय्‌ हे ब्यस्त ! 
उकिं, म्वायेगुया अर्थ 
म्वायेगुया सार्थकताया न्ह्यसः थनाः 
चेतनां थना ब्यूम्ह जि ! 
खः अस्वीकार याना 
शून्यया द्वः फायेका विश्वासया म्हय्‌ म्वायेत ! 
जिं खना भयाक्रान्त इपिं 
इमिसं क्यनाच्चन - 
नायावंगु घडि 
पंज: दुनेया सूर्य 
चिरिचिरि बाःगु सर्गः 
युद्धया बमं ध्वस्त जूगु बस्ती ! 


तर जिं स्यू 

जिं थुइधुंक्‌गु दु - 

गगल्स तया मूल्याङ्कन यायेगु ला 

सिर्फ ख्युं बुझकेगु षडयन्त्र जक / कृत: जक 
किलं नयेधुंकगु दृष्टिकोण / मापदण्ड 

गन आधार जुड फइ बःकायेगु / बःकया म्वायेगु 
उकिं, जि म्वानाबी नग्न मिखानाप 


थःगु स्वभावय्‌ 
सर्गः थें चकना म्वायेत । 


परम्परागत दृष्टिकोण 

हाकुगु गगल्स मिखाय्‌ तया 
मूल्याङ्कन याना च्वनेगु बाध्यता 
दक्को फुक्क वांछवया 
वा, स्वया ब्यु जिं थें 
नग्न मिखां / यथार्थ मिखां 
जिन्दगीयात / विश्वयात 
अले खनी - 
च्वापु हाकूसे मच्वं / लः हाकूसे मच्वं 
जः हाकूसे मच्वं / हि हाकूसे मच्वं 
गगल्स तया म्वाना / मूल्याङ्कन याना च्वनेगु ला 
ख्यं बुझकेगु षडयन्त्र 
ख्युं दुने जिन्दगी कुनेगु कुतः जक खः । 


1 

बिस्क 


जितः जक मखु 

फ्रेम ला छन्त नं ब्यूगु खः ! 

फ्रेमदुने थःत कैद याना स्वल छं 

ल्हाः पिहां बः थें च्वना इमिसं चानाबिल ल्हाः 
तुति पिहां बः थें च्वना चानाबिल तुति 
छ्यंया अंश पिहां बः थें च्वना 

चानाबिल छ्यंया अंश 

अन्तय्‌ व फ्रेमयात यखानाबिल अंगलय्‌ ! 
अयसां विरोधया छ-सः तक नं पिमकाः छं 
सम्पन्न जुइगु लोभं ! 

उकिं थौं छ ला 

निकास मदुगु साःगा:या लः जुयाबिल ! 

खः, छन्त थें जितः नं फ्रेम ब्यूगु खः 

तर फ्रेम दुने थःत कुनेत अस्वीकार याना जिं 
उकि जिला थौं 

खुसिया लः जुया बिया 

चेतना थना: जुइम्ह लँजुवाः जुया बिया । 


1 

जि : स्वनिग: 
आ: स्वतन्त्रतानाप म्वाय जि 
- आस्थाया स्वरूप जया: 


(१) जि : स्वनिगः 
जिं ला मालागु खः न्ह्याबले 
- व हे दह / वहे जंगल / व हे गुँ / व हे ख्यः 
(व हे पुलांगु स्वरुप !) 
गनया स्वच्छ लकस - जि म्वायेगु बः 
- व हे गौरवपूर्ण गाथा / व हे इतिहास 
गुगु जि म्वायेगु लिधंसा 
तर, बुलुहुं परिवर्तन याना यंकग॒ दु जितः 
मनृतयसं - दुर्गन्धग्रस्त पुखुलिइ 
गन मुनावंगु दु फोहरत / दूषित लःत 
गन वायांवायां सनाच्वंगु दु सरुवाल्वयया कीत 
(सरुवाल्वय्‌ : अपराध/तस्कर !) 


थनया सम्पन्न धकाः स्वघोषित जिन्दगीतयसं 

अमरबेल* जुयाः हित्तुहिनाः 

हि त्वंगु दु जिगु हि - थः म्वायेत 

हि त्वंगु दु थःपिन्सं न्हुइफुपिं जिन्दगीतय्‌गु हि - थः दनेत 





* बैज्ञानिक नां 5८४, अंग्रेजी नां 00९7, थ्व परजीवि बनस्पति खः । 

चुंचुं थःगु दु गिद्ध जुया: इमिसं 
जिगु म्हया अंगत 
(जिगु जंगल / जिगु गुँ / जिगु ख्यः) 
खः, जि चल: वंगु दु थायथासय्‌ 
जि नांगा जूगु दु गुँइ व फाँतय्‌ 
जि ला बलात्कृत न्ह्याबलें 
इमिगु विकृतिं / इमिगु अर्थहीन कुतलं 
इमिगु उपलब्धिहीन अभियानं 
उफ्‌ ! अधिकरण / आक्रमण ला 
छगू बः साबित जुया ब्यूगु दु ब्यवस्थाया ! 


बनाया नामय्‌ व हे पुलांगु वाचिंदाःगु लँय्‌ न्ह्याःवनाः 
दनाया नामय्‌ व हे पुलांगु चिजा:गु छँय्‌ छ्यं क्वछुकाः दनाः 
म्बानाया नामय॒ व हे पुलांगु क्रम नाप म्वानाः 

आलउल सना: म्वाःगु दु थन 

छपुचः जिन्दगीत 

भुमिं यंक्सां यंकेबियाः / सास्ना ब्यूसां भोगय्‌ यानाः ! 
इमिके ल्हाः दु, तर ल्हाः मद्‌ 

इमिके तुति दु, तर तुति मदु 

इमिके म्हुतु दु, तर म्हुतु मदु 

इमिके विद्रोहया मि दु, तर पिहां बये मफु व मि 

थ्वया अर्थ 

इपिंला चटकिया इसाराय्‌ 

धाःथें यायेत / धाःथे सनेत बाध्यपिं माकःत जक खः ! 
थः यस्सें छुं याये मफयेक / थः यस्सें छुं याये मदयेक 

म्वायेगु पहः हे 

स्वतन्त्रता धकाः बोध याकगु दु इमित ! 

अहो ! थन्या:गु स्वतन्त्रताया अर्थ शून्यता 

गुगुलिं त्वपुया यंकी जिन्दगीयात 

अन्त्यय्‌ फिस: हे जक थ्वया उपलब्धि ! 
ति 


(२) जिंला- 
प्रत्येक जिन्दगीतय्‌गु मिखाय्‌ 
ह्यूपाः हयेगु इच्छा बुयावःगु दु ला धकाः स्वः जुयागु खः 
जिँला - 
प्रत्येक मन्‌तय्‌त ज्वना: 
ह्यूपा:या अर्थ न्यना जुयागु खः 
स्वतन्त्रताया म्‌ छु धकाः न्ह्यसः थना: जुयागु खः 
तर, दक्वसिया मिखा उदास / शून्य 
दक्वसिया म्हुतु गुपचुप ! 
इमिगु जिन्दगी ला - 
पिने “त्वनेगु लः” च्वयातःगु दुसां 
दुने धू व फोहर प्वंका यंकाच्वंगु त्याडूक जया ब्यूगु दु 
खः, बुलुहुँ तर ठोस रुपं 
नँ जुयावंगु दु - कन्हय्‌ सुथ जुइ धयागु इमिगु विश्वास 
च्वापु थें धीधी चिनावंगु दु - इमिगु भविष्यया आस्था 
अय्‌, थन्याःगु नपुंसक स्थिति बुइकेत 
स्वीकार यानागु ला मखु जिं - 
मन्जुश्री नं गुँ तछ्यानाः 
दह्या लः पित छ्वयेगु अभियान यात ! 

अहो ! दने ला माःगु खः जिन्दगीतयगु पला: : मनृतयगु पलाः 
पला: खःसा वं ला ब्यूहयात त्वाथला: न्ह्या:वनेमाः 

पला: खःसा वं ला लँ मदुसां लँ दयेका: न्ह्याःवनेमाः 

हरे ! इपिं मात्र ज्यामि जुया बिल: / पला: जुइ मफुत 
साहुया ठेकेदारं धाःधाःथे याइपिं ज्यामि जुयाबिल ! 

थ्व बाध्यतानाप शंका बुया ब्यूगु दु - 

ह्यूपाः हयेगु चेतनाया पुसा हे ध्वगित कि ! 

थ्व जिन्दगीतयगु / मनृतयगु 

वा, लुसि, ल्हाः, तुति दक्व हे हेकथंया खः कि ! 


जिं खंगु दु - 

थ्व जिन्दगीत 

ह्यूपाः हयेगु लागि 

हीमीचाया: संगु लकस, 

थ्व जिन्दगीतयसं 

स्थिर स्थितिया श्रृंखलायात च्वफुइत 
लँ माला जूगु ! 

उकिं, थ्व नपुंसक याना यंकाच्वंगु स्थिति खनानं 
जि निराश मजुया 

छाय्‌कि - 

अप्पां त्यलेवं हे बँय्‌ 

गन पुसा पराजित जूगु दु धकाः ! 
व ला लँ दयेकाः / लँ मालाःसां 
चुलि हबया: पिहां हे वइ बँ । 

थ्व विश्वास नाप 

घोषणा यानागु दु जिं - 

थनया मनूत सा:गा: मखु फगत फोहर मुंका म्वायेत, 
इपिं फै मखु / च्यांग्रा मखु 

थःगु सँ चाकाः / व सं करपिन्त लुमुका च्चनेत, 
इपिं बागमति मखु 

प्रदुषणया श्रोत दकव थः दुन समाहित याना च्चनेत 
इपिं ला ज्वालामुखि 

पिनें छुं संकेत मदुसां 

दुने गवारा गवारा दायाच्वनी 

छन्हु पिहां हे वइ लाभा जुयाः 

ट्यूपाःया खुसि जुयाः 


(३) तःदँया प्रतीक्षा लिपा 
जिन्दगीत दना ब्यूगु दु - संकीर्णताया विरोधय्‌ 
स्वतन्त्र जुया: चकनेत । 
जिन्दगीत न्ह्याःवंगु दु - दकव पंग: चिइकाः 
जिन्दगीतयसं थुनावंगु दु प:खाःत 
(पःखाः खः, वयात थुनी छन्ह / थुने हे माः 
बर्लिनया पःखाः थें 
- मेगु छुं बिकल्प मखु !) 
जुलुसया सलं थ्वःगु दु जिगु लँ 
हि बाः बाः न्ह्याःगु दु जिगु लँय्‌ 
छफृति छफुति हि - हःपाः जूगु दु जिन्दगीतय्‌त 
छफृति छफृति हि - दिशा संकेत जूगु द्‌ न्ह्याःवनाच्वंपिं 
जिन्दगीतय्‌त 
छफृति छफूति हि - घ्वात्तुघ्वानाच्वंगु ल्हाः जूगु दु 

म्वायेगु युद्धय्‌ 


आः, स्वतन्त्र जुल जिन्दगीत 
व पंगलं / व भूमि / व बाध्यतां 
इमिसं न्ह्याक्‌गु दु यात्रा - 

ज्या लगय्‌ जूगु दकव फुक्कयात 

संरक्षण व ब्यवस्था यायेत, 

मदयेकं मगाःगु दकव फुक्कयात दयेकेत, 

ज्या लगय्‌ मजूगु दकव फुक्कयात न्हंका छ्वयेत ! 
थ्व इलय्‌, विश्वास बूगु दु जि दुने - 
आः सुनानं थःगु इनं बृत्तुबुयाः इमिगु लाकां थिकाच्चने 

माली मखुत, 

आः थःगु पतिं ध्यनाः गुरु दक्षिणा बिइत 
एकलब्य बाध्य जुड मखुत 
आः शकुनिया षडयन्त्रै जग तयाः ब्वलने फइमखुत, 
आः: कर्णया हत्या षड़यन्त्रय्‌ जुड मखुत, 
आः प्रमेथियसं गुँइ थःत चिकेबियाः सीमाली मखुत, 
आः सुं नं पंचतन्त्रया बाखं न्यना:/ दन्त्यकथा न्यनाः 
थःगु लँ का जुड माली मखुत 
तर जिलाग्याः 
थ्व स्वतन्त्रता - 
फगत नारा, जुलुस व छम्हं मेम्हसित कुंखिनेगुलिइ जक 
अलमले जुयाच्वनी धकाः ! 
जिलाग्याः 
थःथः ल्वानाः थ्व स्वतन्त्रता छ्यले हे मखनी धकाः 
मरि छपाया निम्ति निम्ह भौचिया ल्वापु थें ! 

खः थ्व स्वतन्त्रता ला 
दकव मनूनाप ब्वलनेमा: / दक्व मनूनाप म्वायेमाः 
(जिन्दगीया अभिन्न अंग जुया वनेमाः) 

थ्व इलय्‌ ला 

वयात बांला:गु लकस जक बीमा: - व ब्वलनी सितु जुयाः 
वयात पायूछिगु थाय जक बीमा: - व म्वाइ क्वाःगु जः जुयाः 
वयात आस्था जक यायेमा:- व चकनी विशालताया चिं जुयाः 
थ्व लिसे जि नं मुक्त जुइ पूर्ण रुपं 

दूर्गन्धग्रस्त पुख्‌ दयेका यंकाच्वंगु क्रमं ! 

मनुखं हःगु स्वतन्त्रतानाप 

जि नं म्वाये दइ / जि नं म्वाये - आस्थाया स्वरुप जुया: 
जि नाप दक्व जीवित नं म्वाइ । 


1 

मिया अन्त्य ला 
साधारण जुड़ हे फइ मखु 


मिखः 

बया अन्त्य ला साधारण जुइ हे फइ मखु 

कविता खः 

बं थिक्व जिन्दगीत ला न्ह्यलं ब्वाना: च्वने हे फइ मखु 

छं खँ हे खन जुड थुगुसि - 

षड़यन्त्रया पःखाःया ल्वहं, जेलया नँ नं नायावंगु - मिंया क्वा:जलं 
भ्रमया सिख: चफ्फुना पिहां वःगु जिन्दगीत - कविताया चेतनां 
खः, च्यूताः हे मतसें जसां 

सिया क्वाःजलं / कविताया चेतनाया ल्हाःतं 

थारा न्हुइक थिया हे वनी जिन्दगीतयूत / मनूतयत 

न्ह्याक्व हे मखं थें याना जसां 

तिज्ज्‌' याः हे वइ 

दिशा संकेत याना हे वनी इमिसं 

गथे कि - सुनानं वास्ता हे मयाःसां 

अन्याय सह यानाच्चंगु पुचलं 

न्यायया लागि न्यायालयया लुखा घाराघारा याः हे वनी छन्हु 
गथे कि - मखं थें याना वंसां 

जलं लित्तुलिना बिस्युंवनेत बाध्य हे याइ ख्युंयात । 
गुलिखे दँ निसें 
जिं छिमित थना: च्चना - कविताया चेतनां / कविताया मिया क्वा:जलं 
अहो, छिपिं ला संख-कि थें कयकुना म्वायगुलि हे अभ्यस्त ! 
संख दुनेया परिधियात हे विश्व भा:पिना 
म्वानाया नामय फगत सासः इरुथिरु जुइका 
हत्या याना यंकाच्चन थः अम्हं थःगु हे थौं / थःगु हे कन्हे 
ब्वाँ बनाया नामय्‌ छगू घेराय्‌ ब्वाँय्‌ वनाः 
थम्हं थःगु छातिइ तक्मा तिका 
थम्हं थःत हे बधाइ बिइगु उत्सव न्यायेकिगुलि हे ब्यस्त छिपिं 
खः, छिमिसं मखं / छिमिसं मथ्‌ 
छिपिं ला म्वानाच्चन - जग मदुगु छे दुने 
छिपिं ला - हा मदुगु सिमा 
चलः वनाच्चंगु गुँ ! 
थौं जिं / जिगु कवितां 
मुक्त याना हे बिल छिमित 
ब ग्यानापुगु ताहाकगु सम्मोहनं 
आः, न्ह्याःवनाच्चन छिपिं / जिन्दगीया पुचः 
न्हगु विश्वासं जाःगु पलाःनाप 
थःगु वर्तमानयात थःगु हे योजना अनुरुप दयेकेत 
न्हूगु म्‌, मान्यता स्थापना यायेत । 
स्व, थ्व इलय्‌ 
दण्डित यायेत वःपिं पुचःतयके च्वंगु 
खिपः दकव चचफुनाः 
प्रमिथियसं धाःगु दु - 
“जितः दण्ड छाय ! 





कोशल्बहं :: ९५ 


षडयन्त्र यानाच्वपिं ला छिपिं हे खः 

खः, छिमिगु दँ दँया कृतःयात धूधू याना बिया जिं 
षड़यन्त्रया धकिं उला बिया 

खः, जिं मि हया / जिं चेतना थना: बिया 

थ्व अपराध मखु 

आ, प्रत्येक ई / थ्व ई / कन्हेया ई 

जिगु खः / मन्यागु खः / जि ल्यूल्य्‌ वयाच्चपिं जिन्दगीतयगु खः 
सुनानं पनेत स्वय्‌गु ब्यर्थ आः थ्व कृतःयात ... ... ।” 
प्रमिथियस न्ह्या:वनाच्वन 

वया ल्यूल्य्‌ न्ह्याःवनाच्वन जिन्दगीत 

मुक्त सासः ल्हानाः 

चकगु सर्गः स्वयाः 

चकंगु ख्यः पाखे ! 


अरे, गर्व दु - कमसेकम जिन्दगी ला थौं - 
लःयात लः ला धायेफत 

फययात फय्‌ ला धायेफत 

जःयात जःला धायेफत 

मियात मि ला धायेफत 


1 

लागा ध्वस्त याना न्हयावंगु पला: : 
स्वंग:गु मिखा 


लागा : कन्सेन्ट्रेशन क्याम्प 

लागा : ग्यांसच्याम्बर 

लागा : यातनागृह 

चायेक वा मचायेक 

थः यस्से वा बाध्य जुया 

कियावं च्वन - लागा जिन्दगी ! 

लागा - 

गन स्वतन्त्रता ला 

फगत सीमितता दुने इरुथिरु जुइगु 

लागा - 

गन स्थीर मदु सु नं / न्ह्या:वंगु संकेत नं मदु 
अचेत मद्‌ सु नं / ल्हाः-तुति दया नं आलउल तक नं संगु आभास मद्‌ 

सीगु मदु सु नं / याउँक सासः ल्हानाच्वंगु लकस नं मदु 
खः, हेकथंया युद्ध घोषणा याना ल्वानाच्वनी इपिं थ:थ:नाप 
हेकथं हे त्या-बुया मूल्याडून याना ई फुकाच्वनी इपिं 
लागा ध्वस्त याना न्ह्या:वनेगुया नामय्‌ 

झन लागाया पःखालय्‌ सिमेन्ट / बज्र पानाच्वनी इमिसं 
अहो ! सुरक्षा / सुविधाया लागि क्यूगु लागा ला 

हानं : कन्सेन्ट्रेशन क्याम्प 

हानं : ग्यांसच्याम्बर /यातनागृह 

जिन्दगीया लागि ! 

तर जिं ला अस्वीकार यानागु दु (जि : थौंया मन्‌) 
लागा किया म्वायेत, 

हेकथंया युद्धय्‌ तक्यंका गर्वित जुया च्वनेत 

उकिं, लागा ध्वस्त याना पिहां वयागु दु जि 

पला: न्ह्याःकाःगु दु चक्कनेत 

चेतनाया फय्‌ जुया / चेतनाया ल्हाः जुया 

स्वंगःगु मिखा जुया ! 


1 


अरे, कँझा: गथे बुयाव:गु 

न्ह्या:बनाच्वंगु पला: न्ह्यःने 

बने हे मजिक / मफयेक 

थन्याःगु साधारण अन्त्य ला मजुइमा:गु खः जिगु यात्राया ! 
लय्‌ता दक्व विरोधित 

इपिं ला निश्चित 

थ्व जिगु यात्रा क्वचाइगु विश्वासय्‌ 

तर, जिं स्यू / थ्‌ 

थ्व ला फगत षडयन्त्र - 

जिगु अभियानयात हत्या यायेगु कृतः 

हानं छक: लागा दुने कुनेगु प्रयास 

छायूकि, जि खनां संत्रस्त इपिं ! 

स्थिर स्थिति म्वानाच्चंगु पुखुलिइ 

चागःचां कयेका 

छगू हलचल हया बियागु दु जिं ! 

म्वायेत अस्वीकार यानागु दु जिं - 

किलं नःगु थां बःकया, 

अस्वीकार यानागु दु जिं - 

दुनेत्यंगु छँय्‌ रंगं इलाः न्हदँया उत्सव न्यायेकेमाःगु बाध्यतायात ! 
प्लाष्टिकया स्वां गमलाय्‌ पिना 

बसन्त क्वथाय्‌ वःगु दु धयागु भ्रम दुने म्वायेमाःगु क्रमयात ! 
क्वथा दुने थःत थम्हं कना: 

देयया योजना दयेकेमा:गु परम्परायात ! 

जिं ला स्थापित यायेत स्वया 

जिं ला अभिव्यक्त यायेत स्वया जीवन्त म्‌ ! 

नग्न यथार्थ ! 

उबले निसें जिगु प्रत्येक प्रहारं 

बाम्ह सी / बाम्ह म्वा: जूगु मृतयसं लित्तुलिना जूगु दु जितः ! 
अन्त्य्‌ दंबल कॅभाः जुया जिगु पला: न्ह्यःने, 

बोध याकेत स्वयाच्वंगु दु जित: - 

आः छु नं मपायेधुंकल 

थःत मिइगु व आदर्शनापं म्वायेगु ! 

न्ह्यागुसां, जि ला निश्चित - 

थ्व दक्व छग्‌ भ्रम 

भ्रम धका स्यू / मदया वनि ! 

लागा ध्वस्त याना न्ह्या:वंगु थ्व पला: 

गन याउँक दिइ धका: - लॅ मदयेकुतलय्‌ 

गन याउँक तनी धकाः - आस्था मबुइकुतलय्‌ 
गन याताप्याता वनी धका - दक्वसित मथंतलय्‌ 
जि ला निश्चित - 

थ्व पला: / थ्व स्वंगःगु मिखा 

न्ट्याथेसां 

चेतनाया ल्हा: जुया हे म्वाइ । 

समालोचकपिनिगु मिखाय 
'कोशल्वहं 

आनन्द जोशीया कविता 
विविध प्रतीकबादया छगू सशक्त छयला 


- डा. केशवमान शाक्य 


नेपालभाषाया आधुनिक कविता सर्गतय्‌ छग: थीगु नक्षत्र कथं 
थःगु हे बिस्क क्षमता ब्वया: न्ह्याःकाम्ह “विस्थापित जि - 'जि' मखु' 
या श्रेष्ठ सिरपा: त्याकादीम्ह गुरुत्वाकर्षि कवि आनन्द जोशीजु तःदँ 
लिपा निगूगु कविता मुना सफू पिथना: मेगु आयाम तभाःगु दु । कवि 
पूर्ण वैद्यया 'सरासु', बुद्ध सायमिया 'जि : जिगु वर्तमान' व आनन्द 
जोशीया “विस्थापित जि - 'जि' मखु' थज्याःगु नेपालभाषाया आधुनिक 
कविताया सफल प्रयोगया प्रवाह लिपा नेपालभाषाया कविता क्षेत्रय्‌ 
छगू मेगु द्रंब्व: दनावःगु खनेदु । व खः 'वृहद प्रतीकवाद' (Macro 
Symbolism) । कवि पूर्ण वैद्यया 'लः' कविता व आनन्द जोशीया 
थुगु सफुतिइ दुथ्याकातःगु आपालं कवितां वृहद्‌ प्रतीकवाद कुलाह:गु 
खनेदु । पूर्ण वैद्यया कविताय्‌ एकात्मक प्रतीकया प्रवृत्ति (Mono 
Symbolic Trend)या आभाष ब्यूसा आनन्द जोशीजुया कविताय्‌ 
विविध प्रतीकया संरचना (Multi -Symbolic Structए7९)य्‌ सृजना 

प्रखरता न्ह्याःवनाच्वंगु आभाष जू । कवि पूर्ण वैद्यया कविताय्‌ जाःया 
महसूस जूसा आनन्द जोशीया कविताय्‌ चा: तचाचां वनाच्वंगु अनुभव 
ज्‌ । 

वयूकःया कविता ब्वनेबलय्‌ खने दुगु पहः खः - गुगुं नं 
सम्वेदनायात छपा तपा:गु क्यानभासय्‌ अभिव्यक्त यायेगु । वयूकःया 
क्यानभासया चकना तपा: जुइगुया हुनि वयूकलं ज्वनादीगु विविध 
प्रतीकवादया शैलीया आवश्यकता ख: । इल्ल शब्द चित्र छगू सूक्ष्म व 
जटिल संयोजनय्‌ न्ह्यब्वयेत अभिव्यक्तिया उगु तपाःगु क्यानभास 
मा: । उगु क्यानभासय्‌ जटिल शब्द चित्र तसक  ख्वातुक दुथ्यानाच्चंगु 
दइ सा गुलिं गुलिं शब्द चित्र पूबंगु वाक्य व भवलय्‌ जक अभिव्यक्त 
मजुसे खँग्व: तक्क हे शब्द चित्रं अभिव्यक्त यायेफुगु क्षमता क्यनाच्चंगु 
दइ । लिसें शब्द व वाक्यय्‌ जक लिमकंसे कथं कथंया चिं तरव: चिग्व: 


॥ -- 
(bb VY, VF) 

आखःया शब्द, वाक्य नं कवितायात सजीव यायेत कियातःगु दइ । 
अले थ्व शव्द व चित्रं ज्याना यंकीगु विविध प्रतीकया कोलाजय्‌ ( 
Multi-Symbolic (011920) क्रमिकता, सामञ्जस्यता, प्रवाह दयाः 
ब्वमिया मनय्‌ कृत्तुकुला दुहां वनेगु सशक्ततां घ्वानाच्चंगु दइ । नापं 
शव्द चित्र व प्रतीकं नालीगु आधुनिक परिवेशया उपज प्रसंग जुयाः 
संवेदनापूर्ण गम्भीर व चरमतां जाया: शक्तिया अनुभूति बिइगुलिं 

आनन्द जोशीजुया कविता तसक प्रभावपूर्ण जुइगु खः । 
कवि आनन्द जोशीया थुगु कविता मुना सफूया मूल प्रवृत्ति 
विविध प्रतीकवाद खः धयागु खयात पुष्टि यायेत वयूकःया कविता 
“थौंया कविता कृष्ट ल्वचं ग्रस्त रोगी मखु, व ला ल: खः / फय्‌ खः 
/ जः खः अर्थात्‌ व ला जिन्दगी खः” यात न्ह्यव्वयेफु । थ्व कविताय्‌ 
कविं थौंया कविता धयागु जिन्दगीयात मुक्ति म्वायेगुया आग्रह कथं 

थुइकूगु आन्तरिक अनुभूतियात थीथी प्रतीक पाखें अभिव्यक्त यायेत 
स्वःगु दु । थ्व कविताय्‌ ल्यःगु थीथी मूल प्रतीक खः - लः, जः, फय्‌ 
व पःखाः । थ्व प्रतीक न्ह्यब्वयातःगु पहया छगू दसु क्वय्‌ न्ह्यब्वये - 


गय्‌ स्वीकार याये जिं 

छ्लः 

ल्वहंयात चुंचुं थलाः न्ट्या:वनीगु लः धकाः, 

छ फय 

सासः कना: सीत्यंगु जिन्दगीतयत म्वायेगु बः फय्‌ धकाः 
छ जः 

ख्युंया धकिंयात खुना: जः हवलाबीगु जः धकाः । 
व्यस्त विश्वया मन्‌ 

व्यस्त छ - 

हानं प:खाः थनाः 

पःखाःया घेरा दुने हे सर्ग:यात सीमित यायेत 

हानं लँय्‌ गाः म्हुयाः 

गा:या परिधि दुने हे भविष्ययात ल्हाना च्वनेत 


खः छ ला बिस्युं वनाच्वन 


जिन्दगी पाखें 

वयूकलं थन लः, फय्‌, जःया प्रतीक न्ह्यब्वयाः कविताय्‌ 
पंगःया प्रतीक ल्वहंयात लखं ज्ययेका यंकी थें छगू शक्ति दयेमाःगु, 
जिन्दगी म्वायेतं बः जुयाच्चंगु फय्‌ थें लिधंसा जुइमाःगु व विसंगतिया 
प्रतीक ख्युंया धकि खुना छवइगु जः थें संगति व्याप्त याये फयेकेमा:गु 

कथं अभिव्यक्त यायेत स्वःगु खनेदु । तर थ्व थीथी प्रतीकं जक नं 
मगाना: उपप्रतीक ($४७ $५110015) नं उतिक प्रयोग जूगु खनेदु । 
गाथे कि थुगु कविताय्‌ 'पःखाः' व 'गाः' जिन्दगीयात कूनातःगु घेराबन्दीया 
विवशता उलातःगु खः | थुखतं विविध संकेत व उपसंकेत छयला: 
कविताय्‌ दयेमाःगु जीवन्तता व उकिया अस्मितायात म्वाका तयेमाःगु 
हाथ्यायात आत्मसात यायेत स्वःगु दु । 

वय्‌कलं छ्यलादीगु विविध प्रतीकवाद कुलेबलय्‌ प्रतीकया 
छगू प्रणाली हे ब्वलंवंगु नं खने दःवइ । 'ख्यः जुया म्वायेगुलिइ हे 
स्वतन्त्र जि / मन्‌' कविताया क्वयूया भव: वाला स्वये - 


पःखाः न्ट्याक्व हे त:जा:सां 

ब ला कुने मफु सर्ग यात थःगु हे परिधि दुने 
पःखाः न्ह्याक्व हे कहां वनाः दसां 

बं ला थःगु याना कायेमफु दुनेया दक्व फुक्क बँ 


न्ह्याम्हं दुहां वयेफु / न्ह्याम्हं पिहां वनेफु 
जगया तःलं गाः म्हुया: वा तिंन्हुया: 
दक्व अर्थय्‌ - 

पःखाः सुरक्षाया सशक्त कोश-ल्वहं मखु 
व ला छग्‌ चक्रब्यूह 

गुगु दयेकी मनुखं 

थःत हे कुनेत संकिर्णता दुने 

ब्वलने न्ह्यः हे स्यानाः विशालता 


सूर्यया जः ला अन हे सम्पूर्ण रुपं त्वइ 
गन छुँ नं पंग: मदु 

गन ख्य: दु 
ख्यः जयाः म्वायेगुलिइ हे स्वतन्त्र जि 
मन्‌ ! 


थुगु कविताय्‌ 'पःखाः' व 'गाः' विरोधात्मक प्रतीक (1110 
nymical Symbols) कथं आयामिक सापेक्षिक प्रक्षेपन (Dimen 
sional Realtive Projection) यानातःगु दु । थुकी 'ख्यः' व 
'सर्गः'यात परिपूरक प्रतीक (Complementary Symb01s) कथं 
नालाकाःगु दु । थुगु कविताय्‌ कविं गुगुं नं संस्कारयात स्थापित यायेत 
स्वइगु स्वभावयात विरोध याना: मनूया स्वतन्त्रताया अक्षुण्णतायात 
पनेफइ मखु धयागु आत्म दुढतायात प्रतीकात्मक अभिव्यक्ति बीत 
स्वःगु खनेद्‌ । 

थुगु सफुतिइ दुथ्याःगु फुक्कं कविता वृहद्‌ प्रतीकवादी मखु । 
गथे कि “ईया गतियात लिकुकेत स्वयेगु कुतः - व्यर्थ”, “ई-क्यानभास 
मखु अयसां आस्थाया रंगं इला बीमाःगु थ्व ई !” थ्व कविताय्‌ दुने 
गनं गनं शब्द चित्र व सम्वेदनाया तीव्रता अभिव्यक्त यायेत प्रतीकात्मक 
वाक्य छ्यलतःगु धाःसा दइ । थ्व कविता व वृहद्‌ प्रतीकवादी कविता 
ब्वनेबलय्‌ आभास जुइ - छपुचः कविता विविध प्रतीकवादी प्रयोग 
जूग॒ दइ - गुकिइ विविध प्रतीक, कविताया मूल चासो कथं लेहें पुयाः 
सन्देश व संवेदन अभिव्यक्त जूगु दइ सा मेगु पुचः कविता संवेदन 
प्रसंग अभिव्यक्तिइ शब्द चित्रया परिपूरककथं चीकूगु प्रतीक (Mini 
Symb015) प्रयोजन जूगु दइ । दसुया लागिं क्वयूया छुं कविता भव: 
स्वये - 

प्रत्येक ई - 

लः जुइमा: / लः जुइ मफुत 

कूलां जुइमाः / कूलां: जुड मफुत 

सुथ जुइमा: / सुथ जुइ मफुत 

खः, हाकुगु रंग इला व्यूगु ई- 

सर्प जुया लिनायंका च्वन जिन्दगीया अभियानयात 
खसु जुयाः त्वपुया यंकाच्वन आस्थाया बँयात 

च्वापु जुयाः त्वपुया यंकाच्वन विश्वासया शहरयात । 


थन इ (वर्तमान परिस्थिति) प्रति कविया प्रतिकुयात्मक 
संवेदनायात अभिव्यक्त यायगु कुतलय्‌ 'लः', 'कूलां', 'जः', 'सुथ', 
'सर्प', 'खसु', 'च्वापु' आदि चीक्‌गु प्रतीक प्रयोग जुयाः संवेदनायात 
समग्र अभिव्यक्ति बिइगु ज्या जूवंगु दु । 


बांलाःगु कविता भावुकता व शब्द चित्रया छगू सन्तुलन खः । 
वयकःया आपालं कविताय्‌ थुगु सन्तुलन दया चेतना अभिव्यक्तिया 
प्रस्तुति कथं छगू घनिभूत तरंगया अनुभूति ब्वमिया नुगलय्‌ थना 
बिइगु गुण दुगुलिं हे विद्वान समीक्षक भाजु डा.कमलप्रकाश मल्लं गनं 
मेथाय्‌ वयूकःया कवितायात गोथिक महलया उपाधि ब्यूगु जुझमाः । 
वयकलं छयलादीगु शव्द चित्रं नेपालभाषाया साहित्यय्‌ अभिव्यक्ति 
क्षमता व गुण स्तरयात हे थकयाबिइ । दसुया लागि 'ख्युं बुझकेगु 
षडयन्त्र व जिगु विश्वास' कविताय्‌ छयलातःगु छुं वाक्यांश स्वये - 

“घारा घारा यानाच्चन न्ह्यपुया लुखा जिन्दगीया” 


“म्ह छम्ह मत च्याका:” 
“ख्युंया ब्यूह ग्वया:” 
“ख्युंया बल्सिइ तक्यंका:” 


“सीगु अभिनय जक पर्याप्त मखु 
प्याखंम्वः हे दबुलिइ सिना बिइमाःगु वाध्यता” 

“बिचा: दक्को न्ह्यपुया गालय्‌ ध्वग्गिका” 
“मन्‌ दुनेया सर्गःयात न्हुतुन्हुया:” 
“स्वतिपाँचय्‌ जिन्दगी चिइगु” 

“सफू याना: म्वायेगु पहः 

“शून्यया द्यव: फायेका: विश्वासया म्हय्‌” 
“नायावंगु घडि” 

“पंज: दुने सूर्य” 

“चिरिचिरि बाःगु सर्गः” 


थुखतं हे शव्द चित्रं तःमिगु मेगु कविता खः - चेतना 
क्वा:जलं नँ नं नाया वनाच्वंगु ई- न्हगु पिंढीया पला:' । 

कवि आनन्द जोशीया कविता ब्वनेबलय्‌ कविता धयागु उच्च 
भावनायात स्याचुगु भासं यायेगु अभिव्यक्ति खः धकाः आभास जू । 
अले मनूया अनुभूतियात अभिव्यक्त याइबलय्‌ जीवन व जगत बारे 
थःगु दृष्टिकोण नं अन गौण अथवा प्रतिवद्धकथं व्यक्त अवश्य जूवइ । 
वयूकःया कविताय्‌ मानवता प्रतिया चासो, चेतनाया गुणस्तर व 
बिचारया सापेक्षता गुखतं प्रतिविम्वित जू धयागु खँयात कविया 
न्हापांगु कविता सफुतिइ “विस्थापित जि - 'जि' मखु' विद्वान समीक्षक 
भाजु डा.जनकलाल वैद्यजुं उला दिइधुंक्‌गु दु । कविया थुगु सफुतिइ 
नं उगु पक्ष उलि हे सशक्त प्रवाहित जुयाच्वंगु खने दुगुलिं जिं हानं 
छक: उगु पक्षयात कया: लसां बिया च्वनेगु आवश्यकता मदु । 
वयूक:या कवितां नं कवि छम्ह थःगु तीक्ष्ण व सूक्ष्म संवेदित अनुभूतियात 
मनूया सभ्यताया दसु कथं नाला कायेगु अभिव्यक्ति शक्ति प्रखर व 
अभ व्यापक यायेगु ज्याय्‌ जक शिल्पी मखुसे मेमेपिं समीक्षकपिसं 

विशेषकथं कया वयाच्वंगु चासो समाजय्‌ न्यायपूर्ण न्हूगु मूल्य व 
मान्यताया नं सन्देश वाहक खः / मखु धयागु मूल्यांकनय्‌ वय्‌कलं 
चुकय्‌ जूगु खंकेफइ मखु | वय्‌कःया कवितां वयूकःया वैचारिक 
मान्यतायात छम्ह मानवतावादी क्रान्तिकारी (Human 701015) या 
छवि कथं छम्ह सन्देशवाहकया भूमिका नं वयूकलं म्हिता दीगु क्यं । 
वयकःयात 'कुलां' ल्या: ९ स नांजाःम्ह विद्वान समीक्षक भाजु 
कृष्णचन्द्रसिंह प्रधानजुं बिद्रोह व बौद्धिकताया कवि धकाः नं व्याख्या 
याये हे धुंकूगु दु । नेपालभाषाया आधुनिक कविता ख्यलय्‌ खनेदुगु 
प्रगतिशील बिचार पक्षया पूर्वाग्रह धासा वयक:या कविताय्‌ प्रतिबद्धकथं 
खने मदु । 

वयूकःया कविताय्‌ दुगु मानवतावादी क्रान्तिकारीताया नं थःगु 
हे पह: व चासो दु - थःत अलग्ग तयाः समाजयात मूल्यांकन यानाः 
दोष बिइगु प्रवृत्ति स्वया: नं थःत तक्कं उगु परिस्थितिइ दुतिनाः 
समस्या बोध यानादिइ । दसु कथं क्वय्‌ ब्वये - 


दनी 
न्ह्याःवनी 


तिन्हुया / हान जुया म्वाइ 





जिन्दगी 


थ्व भवः 'पःखाः थनाः/पःखाः जुया म्वायेगु लसताय्‌ 'जि' मदु' 
कविताया खः, मनू म्वायेगु भवलय्‌ पंगःयात चिइक्चिइकं थः हे नं 
मेपिनिगु लागि पंग: जुयाः म्वायेमाःगु वाध्यता यात कविं थन न्ह्यव्वयाः 
समस्यायात थः लिसे नं केन्द्रित याना: उगु वाध्यतायात विद्रोह यासे 
थःके सुलाच्चंगु प्रवृत्ति प्रति नं विद्रोह प्वंकादीगु दु । थ्व चासोयात मेमेगु 

कवितां नं उलातःगु दु । थज्याःगु कविताय्‌ पःखाः छगू मंका: वृहत प्रतीक 
(Common Macro $४॥॥७०]) या रुपय्‌ प्रयोजन जूगु खनेद । 
कवि आनन्द जोशीया कविताय्‌ छुं छु कमजोरी नं मदुगु 
मखु । वयकःया कविता ब्वनेबलय गनं गनं प्रतीकत थवं थः, विरोधासपूर्ण 
जूगु दु । दसुया लागि “ह्यूपाःया प्रतिक्षा” व “थौंया कविता कुष्टल्वचं 
ग्रस्त रोगी मखु व ला लः खः। फय खः / जः खः अर्थात्‌ व ला 
जिन्दगी खः” कविताय्‌ ल्वहंयात ल:या पग: कथं कयाः ल्वहंयात लखं 
चुंचु याना छवयेमा:गु तायेका ल्वहंया अस्तित्वया अनावश्यकता बः 
ब्यूगु खने दुसां थुगु कविताय्‌ ल्वहंयात हे म्वाना च्वनागुया आधार 
स्तम्भ भाःपाः लःया प्रहारं छगू भिन्न आकृतिया माग याना: ल्वहंया 
आवश्यकतायात नं बः ब्यूगु दु । थ्व खँयात क्वय्‌या भवलं तिबः ब्यू - 


थ्व इलय्‌ 
खः, ल्वहंतं इच्छा यानाच्चन 
वं ला प्रतिक्षा यानाच्चन - 
लःया सशक्त धाः 
अथवा 
छग्‌ सशक्त प्रहार 
छग न्हगु हे आकारया लागि 
ह्यूपाःया लागि / न्हृगु मूल्यया लागि 
गन कि न्हापांगु कविताय्‌ ल्वहंया अनावश्यकताय्‌ कविं थुकथं 
बःबिइ - 
गय्‌ स्वीकार याय्‌ जिं- 
छलः 
ल्वहंयात चुंचुं थला: न्ह्याःवनीगु लः धकाः 

प्रतीकवादया प्रभावकारिता छवसुइगु छता खः - जटिलतां 
याना: पारदर्शकता म्हो जुइगु सन्देशया क्लिष्टतां याना जक मखु, 
अनुभूतिया अनुभव याकीगु कविताया माध्यमताया प्रसारण गुण 
(Conductivity) कमजोर जुया: नं खः । थुपिं निताजी कमजोरी छुँ 
छुं अंशयू कवि सहभागी हे तिनि । थुकिया लागि सुझाव दु - 
ततःहाकःगु कविता च्ययेबलय्‌ प्रतीक व सन्देशया सन्तुलन कायम 
यायेगु व प्रतीकयागु सामञ्जस्यता मगात कि सन्देश संदिग्ध जुइगु 
समस्यायात वाःचायेकेगु । अथेसां प्रतीकयात सजीव व स्पन्दित 
प्रस्तुति यायेफुगु वयूकःया शिल्पयात लनेबलय्‌ थःगु हे दापु व स्तरय्‌ 
कवि आनन्द जोशी सफल जुया: नेपालभाषाया आधुनिक कविता 
क्षेत्रय्‌ विशेष योगदान बियादीगु हे दु । 

कवि आनन्द जोशी गनं गनं प्रतीकात्मक प्रस्तुतिया साधनाय्‌ 
दुब्युंब्यं कलात्मक सिबें अप्व: यान्त्रिक जूवंगु दु । थन कलात्मकता 
म्हो जुइगु दासु खः - भावुकताय्‌ भ्यले मपुंसे अनुभूतिया पलेसा 
सन्देशया प्रतीकया स्वापू मदुगु व जवरजस्ती प्रस्तुती जूवनीगु । कला 
भावुकतायात हिसिं जायेक अभिव्यक्ति बिइगु छगू प्रभाव प्रकूया खः । 
वय्‌कःया कविताय्‌ प्रतीक व शब्द चित्र सशक्त जूसां अति बौद्धिकतापूर्ण 
जुया: साधारण ब्वमिपिनिगु ग्राह्यता तापाये फुगु सम्भाव्यता नं दु। 
थ्व प्रतीक अतिबौद्धिकतापूर्ण जुइगुया कारण ख: - प्रतीक तसक अमूर्त 
व अले संरचनात्मक संयोजनं त्वपुया यंका च्वनीगु प्रवृत्ति । 

आखे 
दें २, ल्या: ७, 
वि.सं. २०४८, पेज ४१-४७) 

कवि आनन्द जोशी व कोसल्वहं 


- धुव मधिकःमि 

कवि (डा.) आनन्द जोशी आधुनिक नेवा: चिनाखँ (कविता)या 

छम्ह न्ह्यथनेबह:म्ह व प्रतिनिधि कवि खः । आधुनिक नेपालभाषा 

चिनाखँया न्हापांगु भवलय्‌ ला:पिं कविपिं श्यामसुन्दर सैंजु, पूर्णबहादुर 

बैद्य, योगेन्द्र प्रधानपिनिगु भवलय्‌ खनेदुम्ह कवि आनन्द जोशीया 
नेपालभाषा कविताय्‌ थःगु हे बिस्कं थायदु । 

बिशेष याना थ्वयक:या चिनाखंय्‌ थौंया परिपाटीयात कया 
ब्वलंगु विद्रोह, मानवीय चेतना व बिचा: गाक्कं ख्वातु । थ्वयूकया 
न्हापांगु चिनाखँ मुना “विस्थापित जि - 'जि’ मखु' सफू खः। थुगु 
सफुतिं ने.सं. १०९ रदँया श्रेष्ठ सिरपा: त्याकूगु खः । ‘विस्थापित जि 
- जि' मखु’ चिनाखँ मुनाय्‌ पंगः, पंजःया विरुद्धय्‌ चेतनाया सः 
थ्वयेका मनूया स्थापित मू व स्वतन्त्रताया पक्षय्‌ क्वातुक बिचाः 
प्वंकातःगु दुसा उकियात छूयला हाचां गाया न्ह्यब्वयातःगु त्वाथ खः 
- 'कोसल्बहं' । 

'कोसेल्बहं' कवि आनन्द जोशीया निगूगु चिनाख मुना ख: । 
थ्यंमथ्यं झिदँया इलय्‌ च्वयातःगु व थीथी पत्रपत्रिकाय्‌ इलयब्यलय्‌ 
पिदंगु चिनाखँया थ्व मुनाय्‌ नीन्यापु चिनाखँ दुथ्याः । थ्व सफूयात 
त्रिवेणी साहित्य प्रकाशनं पिथंगु खः । 

थ्व मुनाय्‌ थी थी विषयया चिनाखँ दु । यद्यपि समग्रताय्‌ 
चिनाखँयात स्वयेबलय्‌ थौंया मनू, वया वब्याक्कं लकसय्‌ ब्वलंगु 
विसंगति, जीवनयात कया: पिज्वःगु बिचाः, स्वतन्त्रता व वैचारिक 
चेतना मू रुपय्‌ वःगु दु । सुरक्षाया नामय्‌ थनातःगु जूसां पःखाः धयागु 

पःखाः (पंगः) हे जुइ, गुकिं मनूया मिखायात पंग: थनेत स्वइ । 

बिचाः, चेतना वास्तवय्‌ गुगुं न पःखाः दुने कका च्चने 
फइमखु, उमिसं ला थःगु जीवन्तताया लागि चक परिवेश माला जुड । 
'ख्यः जुयाः म्वायेगुलिइ हे स्वतन्त्र जि / मन्‌’ चिनाखँय्‌ स्वतन्त्रता, व 
मानवीय चेतनाया महत्व गुलि जा: धयागु क्यं नापं थुकि कविया 
क्वात्तुका (प्रतिवद्धता) स्यल्लाक खनेदु । 

खुसिया गति लिसें जीवनया गतिशीलतायात लना स्वइम्ह 
कवि जोशीं गतिहीनतायात व अर्थ मदयेक न्हना वनिगुयात मृत्यु जूगु 
थें तायेकी । थौं मनूया गतियात पनेत, ज:या गतियात पनेत ख्य 
जायेक दु, गुकिया विरोधय्‌ कवि धस्वानाच्चंगु दु । जिन्दगी, न्हूदँ - 
छगू प्रतिक्रिया, ई-क्यानभास मखु, अयसां .... चेतनाया लःया हत्या 
सुनानं याये फइमखु, ह्यूपाःया प्रतीक्षा, वसन्त : आस्था जुयाः म्वाइ 
आदि चिनाखंय्‌ मनूया आकांक्षा, मनिं, मछिंयात पिज्वइगु हीमीचा: ( 
आक्रोश), सौन्दर्य चेतना व जीवनयात दुवाला स्वयेगु छगू बिस्कं पहः 
पिब्वयाच्चंगु दु । 

कविया लागिं 'थौंया कविता कुष्टल्वचं ग्रष्ट रोगी मखु, व ला 
लः खः / फय्‌ खः / जः खः अर्थात्‌ व जिन्दगी खः' सा मेखे कविया 
लागि थौंया कविता थुकथं नं ख: - 


न्हिच्छि थःत मियाः नं 

छपे, छजु चुलाके मफुम्ह 

क्लर्क / ज्यामि / भरिया / कुल्लिया 
अस्तित्वया न्ह्यसः - थौंया कविता 


कवि आनन्द जोशीया कविताय्‌ बौद्धिकता व विद्रोहया अलावा 
थौंया विसंगति, मानवीय नियति व अस्तित्वय्‌ मदिक्क जुयाच्चंगु 
प्रहारया विरुद्ध छाक्क स: थ्वयेकातःगु तायेकेफु । यान्त्रिकता, सामाजिक 

वा आर्थिक विसंगतिपाखें ल्हाकात:गु मानवीय स्या:चा: व मुक्तिया 
लागिं ल्हानाच्वंगु सास: थन वाःचायेकेफु । स्वतन्त्रता, वैचारिक चेतना 
व मानवीय अनुभूति कविया दकसिबे य:गु विषय खः । अप्वः धया थें 
कविताया मूर्खं थ्व हे विषयय्‌ कत्तानाच्वंगु खनेदु । 


कंया पुसा मखु 

आस्थाया पुसा पिइमा: थौंया बँय्‌ 

विश्‍वास बुइके फइगु कन्हेया लागि 

वया प्रत्येक कृतः 

सन्न्‌ दुने कुनातःगु सर्ग:यात मुक्त यायेगु ग्वसाः 

तुं दुने कुनातःगु खुसियात स्वतन्त्र यायेगु कुतः 

उकिं 

व स्वयं छगू भ्वखाय्‌ परम्परागत आदर्श छँया लागि 


थुगु चिनाखँ मुना दुनेया कवितां जीवनयात थीथी प्रतीक व 
सन्दर्भयागु माध्यमं उला क्यनेगु कृतः जूगु दु । जीवन, जीवनया 
आकांक्षा, स्याःचा: व मानवीय मूया अनुभूति, स्वतन्त्रता, खुल्लापन व 
यावत्‌ खँ थन प्यपुंवःगु दु । पुलांगु बिचाः व मान्यता, समाजय्‌ 
ब्याक्क न्यना वनाच्चंगु विसंगति व पला: पतिक वइगु पंगःयात जगं 
निसें घ्वाररघिरर धायेक थुना छगू न्ह समाज व मानवीय अनुभूतिया 
संरचना ताःलाकेगु तातुना नं थन खंकेफु । 

कवि जोशीया कविताय्‌ दइगु प्रतीक व विम्ब दुरुह मजू । 
थन तयजु याःवइगु विम्ब व प्रतीक झीसं फया च्चनागु, थुइका 
च्वनागु व न्हिथं छयला च्वनागुथा लिधंसा पाखें हे कयातःगु खः । 
थुकथं स्वयेबलय्‌ कोसल्बहं दुनेया ‘चेतनाया लःया हत्या सुनानं याये 
फइमखु, ईया गतियात लिकुंकेत स्वयेगु कुतः - व्यर्थ, ख्यः जुयाः 
म्वायेगुलिइ हे स्वतन्त्र जि / मन्‌, चेतनाया क्वा: जलं नँ नं ..., जि 

स्वनिगः ..., थौंया कविता, आदि आपालं कविता कोसल्बहं थें हे ख: । 

निश्चय न थ्व कविता आधुनिक नेपालभाषा कविताया लागाय्‌ मानक 
हे खः । 

पुर्नजागरण 

२०५० साल माघ ५ गते मंगलवार, पेज ६ 

आनन्द जोशीया काव्य बारे 
समालोचकपिनिगु थ:थ गु घापू 


७ झीगु कविताय्‌ दकले पाःगु पह: व बौद्धिक ज्वलं आनन्द 
जोशीया कविताय्‌ दु । ... नेपाःया दबुलिइ नेपा: पिनेया संसार घय्‌पुया: 
न्ह्यानाच्वंगु नीगूगु शताब्दीया समानान्तर आधुनिक मनू व अमिगु 
विडम्वना, दुर्भाग्य प्रति विशेष चिन्तित बौद्धिकता जोशीया चिन्तनया 
परिवेश जूगु दु। 

७ कृष्णचन्द्रसिंह प्रधान (११०३), 
विद्रोह व बौद्धिकताया कवि आनन्द जोशी, 
कुलां, ल्या: ७, दँ ८, पेज १०६ -११७ 


० आनन्द जोशी नेपालभाषा काव्यया छगू अलग शैली व परीपाटीया 

कवि खः । ... निश्चय नं थ्व पिढीया मेपिं कवित स्वया: जोशीजुया 

काव्य-परिवेश तव्याः, बौद्धिक धरातल च्वन्ह्याः, अयजूगुलिं गुगु व्यापक 

दृष्टिकोण जीवनयात स्वयेगु वयकःया प्रयास ख: व वर्तमानय्‌ उकिया 

उपहास्य स्वरुपया चित्रणं गुगु संदिग्धता, अतृप्ति व व्याकुलता व्यक्त 

जुगु दु, शायद उगु तंय्‌ तक मेपिं मथ्यं । ... समग्र रुपय स्वयेबलय्‌ मेपिं 

स्वया: जोशीजु न्हू ताइ - वयकःया उक्ति, प्रतिक, उपमेय वस्तु, कथ्य 

व शैलीया विलक्षण फुक्क, फुक्कं । खः नं जोशीजुया कविया खोज 
नविनता व प्रयोगशीलताया पाखे न्ह्यानाच्चंगु दु । 

७ कृष्णचन्द्र सिंह प्रधान (२०२९), 

समसामयिक नेपालभाषा कविताया स्वरुप 

- छगू परिचर्चा, 

“आभा”, (आधुनिक नेवारी कविता अंक), 

द॑ १, ल्याः ६, पेज २३-२९ 

७ ... थुथायूया हे थ्वयूकःया कवितां ज्वंगु विषयवस्तुया गाम्भीर्य, 
दृष्टिकोणया विस्तीर्णता वा न्यंकादीगु सःया सशक्त गुणं याना थ्वयूकलं 
थः ज्वलिंज्व:पिं कविपिंनाप पानाच्वंगु थःगु हे बिस्कं कवि - व्यक्तित्व 
पलिस्था याये फयेधुंकल - नेपालभाषा न्हू कविताया गोथिक महल 
रुपय्‌ । 

७ प्रा डा कमलप्रकाश मल्ल (१०८८), 
सिंकःमिया स्वाने, जिं स्वये 
ने.सं. १०८८, पौ १५२ 


७ नेपालभाषाया आधुनिक कविपिनि भवलय्‌ कवि आनन्द 
जोशीं थः ज्वलिंज्वः कविपिनि विचार व भावय्‌ सामञ्जस्य निर्वाह याना 
नं विशेषतः मनू दुनेया मनूया अस्तित्व अन्वेषण यायेगुली थःगु हे बिस्कं 
व्यक्तित्व न्ह्यब्बयादीगु दु । 

6 प्रा डा जनकलाल वैद्य (११००), 

विस्थापित मखुम्ह 'जि' यात ब्वना:, 

आनन्द जोशीया “विस्थापित जि-जि' मखु”या भूमिका, 
पेज ८१-९३ 


७ विश्वजनीन भावनायात स्थानीय परिवेशय्‌ ल्वइकथं सार्वजनीन 
स्वरुपय्‌ दुत हयाः नेपालभाषाया काव्य विधाया स्वापू विश्वया अन्य 
भाषाया काव्य-विधालिसे हनेगु वयूकःपाखें उत्थें हे न्ह्यथने-बहगु ज्या नं 
जूवंगु दु । म्हिगः तकयागु रोमानी शिल्प व शैलीया थासय्‌ थौंयागु 
वस्तुगत तथ्यं घ्वाःगु चातुर्य व प्रविधियात ब:बिया: छत्वाथः च्वय्‌ 
थकायेगु ज्या नं जूवंगु दु । 

७ माधवलाल कर्माचार्य (११०२), 
आनन्द जोशी : जि 'जि' मखु, 
'खेलुइताः', ल्या: ३। 

७ वर्तमानप्रति असन्तोष ब्वइबलय्‌ आनन्द जोशीयाके थें जा:गु 
विद्रोहया सः सुइकें तायेमदु वर्तमानप्रति मेमेपिं कविपिं नं असन्तुष्ट 
खःसां। ... 

७ प्रा डा सुन्दरकृष्ण जोशी (१०९०), 
न्हू कविपिनि न्हू लँपु, 
सितु, ल्या: ३३ । 


० नेपालभाषा साहित्य क्षेत्रय्‌ दकले पूवंक “आधुनिक” कविता 
धायेछिंगु प्रवाह कवि आनन्द जोशीया रचनाय्‌ खनेदु । 

७ प्रा. माणिकलाल श्रेष्ठ (१०९७), 

“ससिवा” संकलनय्‌ प्रगतिवादी प्रवाह, 

ज्वलान्हायूक, ल्या: ६ । 


७ कविं अवश्य नं असन्तोष, विद्रोहया सः थ्वयेक्‌ तर उग्रवादी 
वा यथार्थया सिमानां पिने वना: मखु कलात्मक ढंग शूक्ष्म शैलीया प्रवाहं 
थःगु अनुभूतियात व्यक्त यायेफुगु हे विशेषता खः । 

७ पुष्प चित्रकार, (१०८६) 
जिगु मिखाय्‌ “गाजलं दाःगु चा” 
“गाजलं दाःगु चा”या भूमिका, पेज ६५-९४ 


७ न्हू कविता आन्दोलनया छम्ह शिखर कवि खः - आनन्द 
जोशी । न्हू कविताया छगू बिस्क प्रवाहयात कवि आनन्द जोशी नीस्वना 
उकिया विकास नाप याःगु दु । ... थः समकालीन प्रतिनिधि कविपिनिगु 
नाप पला: छिना बिस्कं सौदर्य व शिल्पं थःगु बिस्कं म्हसीका किइफूगु 
हे कवि आनन्द जोशीया विशेषता खः। ... कवि आनन्द जोशी 
...गुम्हेसिगु काव्य प्रवृतियात न्हू पिंढीया कवितयूसं नाला वयाच्वगु दु । 

6 इन्द्र माली (११३०), 
खेलुइता:, द॑ ११, ल्या: ११, पेज ७८ - ९० 
७ आनन्द जोशीजुया “विस्थापित जि - 'जि' मखु” यात छगू 

सम्पूर्ण प्रतीकात्मक महाकाव्य मधासें मगा: । थ्व महाकाव्यया कवियात 
भीसं न्हूगु आयामया प्रवाह हःम्ह धका: मधासें मगा: । 

@ ब.आ. कनकठीप (१११०), 

न्हूगु आयामया प्रवाह आनन्द जोशी, 

स्वनिगः, ल्या: ४ । 


७ आनन्द जोशीजु मूलतः कवि खः । वयकलं ... स्यल्लाःगु 
कविता च्चयादी । आनन्दजं थःगु कविताय्‌ समाज - व्यवहारया कटु 
सत्य तीब्र भाषाय्‌ प्वंकादी । वयूकलं नेपालभाषाय्‌ छगू न्हूगु क्षेत्रया 
कविता च्वयादीगु दु - नगरबोधया । 

७ काशीनाथ तमोट (१०९६), 
नेपालभाषाया आधुनिक काव्य......., 
नेपालभाषाया आधुनिक कविता, पासामुना, येँ । 


० थौंया मनूया जीवनय्‌ लानाच्वंगु घाः, दुःख, वेदना, हिइमहिइ, 
पीडा, वाध्यता, विवशताया उच्छवास अले जीवनबोध, अस्तित्वबोध 
वयकः (आनन्द जोशी)या कविता खः । आर्थिक, राजनैतिक, सामाजिक 
यन्त्रणा, द्वन्द्र, विज्ञानया प्रगतिं हःगु यान्त्रिकतां थला: कवलाः जुयाच्चंगु 
जीवनया चित्रण, हरेक विषम परिस्थिति नं लुत्तुलुया सात्तुसाला जीवनया 
मूल्य, जीवनया अस्तित्व, अले जीवनया महानताया बोध वयकःया 
कविता खः ... । “विस्थापित जि - 'जि' मखु” दुनेया कवितां जीवनया 
अभिसप्तता, अनास्था, आडम्वर, फुस्लुपन, नामर्दीपन, कायरपनयात 
वांछ्वया जीवनया महत्व अले थ्वया अस्तित्वबोध याका मनू-मनू जुया 
म्वायेगु सन्देश बियाच्चंगु खनेदु । ... उकि कवि आनन्द जोशीयात 
जीवनवादी, मानवतावादी, प्रगतिवादी कवि धायेत लिचिलेमाःगु मदु । 

@ बालगोपाल (११०५), 
“बिस्थापित जि-“जि” मखु” दुनेया कविताय्‌ दुनाः, 
न्हू सुथ, स्वलापौ, द॑ १, ल्या: २। 

० कवि श्यामसुन्दर सैंजु, पूर्ण वैद्य व सशक्त व न्हू लेखनया थां कवि 
आनन्द जोशी पाखें न्हू कवितायागु नी स्वंगु ख: । ... वयूकः (आनन्द 
जोशी)या कविताय्‌ असन्तोष दु, विद्रोह दु, अझ परिवर्तनया चाहना नं 
दु तर अथे खःसां राजनीतिक सिद्धान्तया लेबल धाःसा तिका मजू, 
“विस्थापित जि - 'जि' मखु” सफू थुकिया दसि खः । 
@ मल्ल के. सुन्दर (१११०), 
सितु, ल्या: ७७, पेज १४-२८ 


७ बांलाःगु कविता भावुकता व शब्द चित्रया छगू सन्तुलन 
खः । वयक:या आपालं कविताय्‌ थुगु सन्तुलन दया चेतना अभिव्यक्तिया 
प्रस्तुति कथं छगू घनिभूत तरंगया अनुभूति ब्वंमिया नुगलय्‌ थना बिइगु 
गुण दुगुलिं हे विद्वान समीक्षक भाजु डा. कमलप्रकाश मल्लं गनं मेथाय्‌ 
वयूकःया कवितायात गोथिक महलया उपाधी ब्यूगु जुइमा: । वयूकलं 
छ्यलादीगु शब्द चित्रं नेपालभाषाया साहित्यय्‌ अभिव्यक्ति क्षमता व 
गुणस्तरयात हे थकयाबिइ । 

७ डा. केशवमान शाक्य (२०४८), 

आनन्द जोशीया कविता : विविध प्रतीकवादया 
छगू सशक्त छयला, 

आखे, द॑ २, ल्या: ७, पेज ४१-४७ 


७ कवि आनन्द जोशी नेपालभाषा चिनाखंँ ख्यःया न्ह्यथनेबहःम्ह 

व प्रतिनिधि आधुनिक कवि खः । विशेषरुपय्‌ वयूकः चेतना व विद्रोहया 

कवि खः । ...थः ज्वलिंज्वःपिं कवित सिबे बिस्कं हे पहः, शैली व 

स्वरुपया वयकःया कविता जीवनया तव्या: व तःजाः, स्वतन्त्रता व चकंगु 

पन व विद्रोह व चेतनाया महत्ताय्‌ केन्द्रित जुयाच्वंगु दु । सरल तर 

वैचारिकतायुक्त सहजतां जाःगु विम्बयागु व्यापकतां वयूकःया कविता 
पठनीय जक मजुसे मननीय नं जू । 

७ धुव मधिकर्मी, 

पुनर्जागरण, २०६२, श्रावण ११, मंगलवा:, पेज ६ 





कोशल्बहं :: १२१ 


७ नेपालभाषा आधुनिक कविता ख्यःया छम्ह बहुचर्चित कवि आनन्द 
जोशी नं खः । थ्वयूकःया विस्थापित जि - 'जि' मखु कविता संग्रहयात 
कया: समालोचक कृष्णचन्द्रसिंह प्रधानजुं थ्वयूकःयात विद्रोह बौद्धिकताया 
कविया रुपय्‌ प्रतिस्थापित यायेधुंकूगु खया: नं कोसल्बहं कविता संग्रहय्‌ 
थ्यंबलय्‌ थ्वयूकःयाके अझ अप्व: परिष्कृतता परिपक्वता वःगु व कविताय्‌ 
बौद्धिक पक्ष स्वया: नं दार्शनिक पक्ष अझ अप्व: सशक्त जूगु दु। जोशी 
थौंया विश्वया स्थिति, मनूया जिन्दगी, जिन्दगीइ भोगय्‌ यानाच्वंगु 
विवशता वाध्यतायात बौद्धिक प्रखरता जाःगु प्रतीक उपमाया माध्यमं 
ब्वयादिइम्ह छम्ह आधुनिक कवि खः । थः दुनेया थःत माला जूम्ह कवि 
आनन्द जोशी जीवनया असंगतिपूर्ण यथार्थयात खंका दिइगु दु, थौंया 
मनुखं विस्थापित जुजुं वनाच्वंगु वाःचायेका दिइगु दु, मानव मूल्य न्हिया 
न्हिथं विघटन जुजुं वनाच्वंगु अनुभव यानादीगु दु । थथे मनूयात मनू 
जुया म्वाके मबिउगु वाध्यताप्रति कवि आनन्द जोशीया तच्वःगु आक्रोश 
दु, विद्रोह दु । अले कविया विद्रोह, विद्रोहया निंतिं जक मजूसे पविर्तनया 
निम्तिं खः, न्हग॒ मूल्य, न्हूगु मान्यताया नी यायेत खः, मानवीय मूल्य 
अवमूल्यन मजुइकेत खः । 
७ प्रा. प्रेमशान्ति तुलाधर, 
नेपालभाषा साहित्यको इतिहास, पौ २५४, 
नेपाल प्रज्ञा प्रतिष्ठान, 


७ कवि आनन्द जोशी थःगु जीवन्त भोग, अनुभव, चेतनानापं 
उगु ई व समाजया प्रतिनिधि जुया: चेतनशील दृष्ठा-सृष्ठाया रुपय्‌ थःगु 
अनुभव-अनुभूति थःगु कविताय व्यक्त याना दिइगु दु । ... कवि जोशी 
यक्व हे सचेत, चेतनशील, सशक्त, बौद्धिक व सम्यक, मर्यादित, 
संयमित नं खनेदु । 

७ वंशी श्रेष्ठ, 
अमूर्त स्वतन्त्रता : मूर्त कवि, 
थौंया कविता, दँ १, ल्या: २, 
ने. सं. ११३५, पेज ३- ९ 





१२२ :: डा. आनन्द जोशी 


डा. आनन्द जोशीया “कोसल्वहं' 


नेपालभाषा समकालीन कविता ख्यलय्‌ छग: धिसिमिसि धाःगु थां कवि 
आनन्द जोशी खः । थ्वयूकःयागु काव्ययात्राया नी ने.सं. १०८३ दँय्‌ मांया म्हगस 
(ज: १) नांयागु कविता पाखे जूगु खः । प्रारम्भिक ई निसें विद्रोहया सः 
थ्वयेकावःम्ह कवि जोशी परम्परा, पुलांगु मान्यता व मूल्यया विद्रोही कवि खः 
। नापं भी म्वाना च्वनागु मछिंगु व मन्ह्यःगु परिवेशया विरोधय्‌ भीगु लागाय्‌ 
थनात:गु पःखाः खनाः विक्षुब्ध जुया बौद्धिक विद्रोहया सः नं कवि जोशीयागु 
कविताय्‌ थ्वयाच्चंगु दु । 


कोसल्बहं डा.जोशीयागु निगूग॒ पला: खः । गुगु पला: विस्थापित जि-'जि’ 
मखु सिके आपालं परिस्कृत व परिमार्जित जूगु दु । थुकिइ मुनात:गु कविताया 
अनुभूति न्हापांयागु पला: सिके उप्वः च्वन्ह्याः, संवेदन पक्ष नं उप्वः गहन 
जू । नापं न्हूगु धरातलया सृजना जूगु दु । न्हूगु चेतना पिल्ह्वयाच्चंगु दु । 
शिल्पया मिखां नं पूर्ववर्ती पला: सिकें उप्व: परिमार्जित व परिस्कृत जुयाः 
वनेधुंकूगु खनेद्‌ । कविता छयलातःगु प्रतीक व विम्बय्‌ नं थःगु पहः हयेगु पाखे 
उप्वः क्वस्वयाच्चंगु खनेदु । 


कवि डा.आनन्द जोशी नेपालभाषा समकालीन कविता ख्यःया छगू 
विशिष्ट हस्ताक्षर खः, गुम्हेसिगु चर्चा बिना समकालीन कविता ख्यःया चर्चा 
पूवनी मखु । उकि डा.कमलप्रकाश मल्लं नालादिइ थें कवि डा.आनन्द जोशी 

समकालीन नेपालभाषा काव्य ख्य:या छम्ह विशिष्ट कवि खः । 
-इन्द्र माली 


KOSALWAIIAN Dr, Ananda Joshi 

पिकाक :: कृतः पिकाक, तिबुक्छँ-८, ख्वप, नेवाः स्वायत्त राज्य, नेपालमण्डल, नेपाः । 





